Kerlig : ur pol yec’hed a-benn 2020 - Kemper Breizh Izel (BR)\nKerlig : ur pol yec’hed a-benn 2020\nDegemer Raktresoù Kerlig : ur pol yec’hed a-benn 2020\n« En ur grouiñ an divizoù a zo ezhomm evit kenstrollañ an div glinikenn, Kemper Breizh Izel a vir en he c’horn-bro ur c’hinnig yec’hed liesseurt hag a glot mat gant kudennoù hor mare. » Hervé Herry, besprezidant dileuriet evit an arc’hant hag an ekonomiezh\nE 2006 e oa bet boulc’het raktres diorren ur pol yec’hed war-dro tregont hektar e Kerlig hag emeur o vont da gregiñ gant an enklask foran. E deroù 2017 e tlefe kregiñ al labourioù da sevel ul liesklinikenn nevez gant Kenwarez Frañs. E-keit-se e werzho Kemper Breizh Izel logelloù evit an trede gennad da ziazezañ obererezhioù e darempred gant ar yec’hed.\nC’hoant en deus Kenwarez Frañs da genstrollañ e ziv glinikenn, Sant Mikael ha Kemper Su, er memes lec’h. E balioù : kinnig d’ar glañvourien ur benveg modern, aes mont betek ennañ ha diouzh ar reoladoù mezegel diwezhañ. En em droet eo eta war-zu kêr Gemper ha Kemper Breizh Izel evit kavout an tachennoù a zere ar gwellañ ouzh se.\nKalz perzhioù mat zo gant takad Kerlig. Lec’hiet-brav eo : a-dal da dakad armerzherezh Kuzon emañ, war harzoù hini Gourvili. Dre an hent-tizh B165 hag hent-tro ar gwarlarn e c’haller mont di. Evel-se e vo aes da holl dud Kerne mont d’ar pol nevez-se.\nEl liesklinikenn nevez-se e vo 250 gwele, a lavarer deomp, gant 600 den hag a labouro enni. Kaset e vo ar raktres da benn gant tisavourien an ajañs AIA eus an Oriant. Ganto e oa bet renet dija savidigezh ur raktres heñvel e Plerin, e-kichen Sant-Brieg.\nTri lec’h en takad-se\nAn takad 32 hektar a vo lodennet e tri lec’h :\nAn takad en norzh, dezhañ ur gorread 11 hektar, a vo degemeret ennañ pol mezegel Kenwarez Frañs, hag ivez un ti mezegel evit degemer an arbennigourien. Ar pal eo strollañ er memes lec’h an holl vichereien o deus ar glañvourien ezhomm anezho.\nAn takad er su a vo un takad labourerezh servijoù 11 hektar. Ennañ e c’hallor degemer embregerezhioù mezegel, lezvezegel, pe kement obererezh all a roio tro da implijout an takad eus ar gwellañ. Gwerzhet e vo al logelloù-se gant Kemper Breizh Izel ha roet e vo an aotreoù sevel gant kêr Gemper.\nun takad kreiz dindan 10 hektar a-ratozh evit ar vevliesseurted ha ne vo ket kêriekaet. El lec’h natur-se e vo takadoù gleborek, dreist-holl, ha spesadoù gwarezet evel ar muenned dour, maligorned Kemper, kiroptered pe sourded. Tremen a ra ar BH38 drezañ ha dalc’het e vo evel m’emañ. Emañ Kêr o studiañ penaos sevel abadennoù pedagogel eno pe plediñ gant endro al lec’h.\nDeiziataer rakwelet evit sevel ar pol\nMiz Mezheven 2016 : deroù an enklask foran gant ar prefeti, p’he deus goulennet Kemper Breizh Izel un diferad disklêriañ a laz publik.\n2l trimiziad 2017 : labourioù kempenn graet gant Kemper Breizh Izel\n2l c’hwec’hmiziad 2017 : deroù sevel ar pol gant Kenwarez Frañs\n2017 [x1] : deroù gwerzhañ logelloù gant Kemper Breizh Izel\nEchuiñ ha digeriñ ar pol : kreiz 2020\nKoust hollek evit terkañ an takad gant Kemper Breizh Izel : 8,5 milion a euroioù PTM\nKoust ar pol mezegel embannet gant Kenwarez Frañs : 55 milion a euroioù PTM\nRenerezh an ekonomiezh e Kemper Breizh Izel\nTi Kêr ha Tolpad-kêrioù - 44, plasenn Sant-Kaourantin - CS 26004 - 29107 Kemper cedex\nRener : Laurent Bruchon - Sekretourva : pgz 02 98 98 87 83 - economie@quimper.bzh\nUr pol nevez a eskemmoù liesvod


kousked - Wikeriadur\n(Anv-kadarn) Savet diwar kousk-, pennrann ar verb kousket, hag al lostger -ed.\n(Furm verb) Savet diwar kousk-, pennrann ar verb kousket, hag an dibenn-ger -ed.\nkousked /ˈkusket/ hollek gourel\nStad a zioberiantiz a gorf hag a spered, a c'hoarvez peurvuiañ diouzh an noz gant mab-den, hag a zo ret evit diskuizhañ an dud hag al loened.\nUr pallenn kolo blañsonet a servije dezhañ da wele e-pad an nebeud amzer a roe d’ar c’housked. — (Gabriel Morvan, Buez ar Zent, Brest, 1894, p. 460.)\nHa n’eus netra evit distreiñ ar c’hoarier diouzh ar c’hartoù : bemnoz e tou ne c’hoario ken, ha, siwazh ! goude e gousked, pep mintin, pa gav e du, e adkrog da c’hoari ! — (Ivon Krog, Eur Zac'had Marvailhou, Buhez Breiz, Kemper, 1924, p. 175.)\nSkuizh e oan o selaou, hag ar c’housked a gouezhas buan warnon. — (Ivon Krog, Eur Zac'had Marvailhou, Buhez Breiz, Kemper, 1924, p. 139.)\nHogen, klevet o doa un dra : al louzoù gwellañ evit degas ar c’housked da unan bennak e oa kontañ ha kontañ hep ehan ar memes tra, war ar memes ton. — (Jakez Riou, An Ti Satanazet, Skridoù Breizh, 1944, p. 45.)\nkoll ar c'housked\nalamaneg : Schlaf (de)\nalbaneg : gjumë (sq)\narabeg : نَوْم(ar) (nawm)\ndaneg : søvn (da)\nesperanteg : dormo (eo)\ngalleg : sommeil (fr)\ngresianeg : ύπνος (el) (ípnos)\nhungareg : alvás (hu)\nitalianeg : sonno (it)\njapaneg : 眠り (ja) (ねむり, nemuri)\nkatalaneg : son (ca)\nkembraeg : cwsg (cy) , hun (cy)\nkerneveureg : cusk (kw) , hun (kw)\nkoreaneg : 잠 (ko) (jam)\nkurdeg : xew (ku)\nnederlandeg : slaap (nl)\nportugaleg : sono (pt)\nroumaneg : somn (ro)\nrusianeg : сон (ru) (son)\nsaozneg : sleep (en)\nsinaeg : 睡眠 (zh) (shuìmián)\nspagnoleg : sueño (es)\nsvedeg : sömn (sv)\ntchekeg : spánek (cs)\ndre vlotaat gousked\nFurm dic'hour ar verb kousket en amzer-dremenet ledan an doare-disklêriañ.\nAdtapet diwar « https://br.wiktionary.org/w/index.php?title=kousked&oldid=307431 »\nKemmoù diwezhañ degaset d'ar bajenn-mañ d'an 23 Du 2020, da 15:35.


Ar Republik Ligur pe Republik Liguria a voe embannet er vro a zo en-dro da Genova, dindan levezon ar C'hallaoued, d'ar 14 a viz Mezheven 1797 ha padout a reas betek miz Mezheven 1805, war-bouez ur pennadig amzer e 1800 pa voe aloubet gant armeoù Aostria.\nGenova e oa ar gêr-benn. Diazezet e oa bet ar republik c'hoar-se war douaroù Republik Genova.\nD'ar 6 a viz Mezheven 1805 e voe unanet ar Republik Ligur ouzh an Impalaeriezh c'hall kentañ, ha rannet e voe e tri departamant : Apennins, Montenotte ha Gênes, nemet staget e voe tolead Sanremo ouzh an Alpes-Maritimes.\nAdembannet e voe ar Republik Ligur e miz Ebrel 1814, ha padout a reas betek miz Kerzu er bloaz-se. Goude-se e voe staget ouzh Rouantelezh Sardigna.\nBanniel kozh Genova a voe implijet gant ar Republik Ligur, ur banniel gwenn gant ur groaz ruz (kroaz sant Jord) er c'hreiz, evel banniel Bro-Saoz.\nAdtapet diwar « https://br.wikipedia.org/w/index.php?title=Republik_Ligur&oldid=1996673 »\nKemmoù diwezhañ degaset d'ar bajenn-mañ d'an 1 Mez 2022, da 07:17.


Ur sizhun, un istor : sizhun 24 - TÉBÉO - 2017 - Base documentaire - Cinémathèque de Bretagne - Gwarez Filmoù - Brittany Film Archives\n14 a viz Even 1931. Ouzhpenn 5oo den a bign e-bourzh ar Sant-Philibert, ur vag-dre-dan, evit mont eus Naoned da Nervouster. Da vare an distro, da 5 eur abardaez, eo troet an amzer da fall. Un nebeut beajourien a gav furoc’h chom war an enezenn.\nDaoust d’ar gorventenn a zo o sevel e tiviz ar c’habiten Ollive hag e skipailh seizh den mont war vor memestra. E bae Bourc’hnevez eo dirollet ar mor, ha diaes-tre eo bageal. Ouzhpenn da-se eo kalz re niverus ar veajourien : div wech muioc’h a dud a zo war ar vag eget ar pezh a c’hell treuzdougen.\nA-daol-trumm e tro ar vag war e c’henoù, e-tal Beg Sant-Weltaz. Kantadoù a dud a varv, beuzet er mor : 8 den hepken a zo saveteet, hag un toullad korfoù n'int ket bet adkavet.\nE porzh Sant-Nazer eo bet kaset ar pezh a chom eus ar Sant-Philibert. Daou viz goude e teu Alfred Girault da filmañ dismantroù ar vag hag eñvorennoù ar gwallzarvoud mantrus-se.


Pajenn:Guillouzic - Bue Zant Ervoan, 1894.djvu/62 - Wikimammenn\nPajenn:Guillouzic - Bue Zant Ervoan, 1894.djvu/62\ndud war an hent, ha laret d’he eur gomz vad benag.\nAn abostol zantel-man na skouize kammed o prezek, digoueout a rae d’ean zarmon er memez de en liez a barouz hag a vije eur pennad mat entre-he. War droad a ie dalc’hmad, hag aliez war iun, kaer a vije offr d’ean da dibri ; kement a vije he speret hag he galon gant he zarmon, ken a ankoee dibri hag evan ; ben an noz a vije ken dinerzet, ken a nije poan o chom n’he zav. Digoueet eo bet d’ean mont deuz a Gervarzin\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/62&oldid=127449 »


Felix Salten (Siegmund Salzmann e anv gwir ; ganet e Pest, Hungaria, d'ar 6 a viz Gwengolo 1869 - marvet e Zürich d'an 8 a viz Here 1945) a oa ur skrivagner aostrian. E oberenn anavezetañ eo Bambi: Eine Lebensgeschichte aus dem Walde ("Bambi, istor ur vuhez er c'hoadoù"), embannet e 1923. Troet eo bet al levr-se en ouzhpenn 30 yezh. Un eil levr zo bet savet gant Felix Salten, Bambis Kinder, eine Familie im Walde ("Bugale Bambi, ur familh er c'hoadoù"), e 1939. Deuet eo istor Bambi da vezañ un oberenn glasel el lennegezh evit ar vugale. Graet ez eus un dresadenn-vev diwarnañ gant studioioù Walt Disney, e 1942.\nGanet e voe Siegmund Salzmann e Pest, en Hungaria, en ur familh yuzevien hag a yeas da vevañ da Vienna diouzhtu goude e c'hanedigezh. Da 16 vloaz e paouezas ar paotr yaouank gant e studioù hag en em lakaat da labourat evit ur stal asurañsoù. Stagañ a reas da skrivañ barzhonegoù ha pennadoù skridvarnerezh hag a voe embannet e kelaouennoù lennegel. Buan a-walc'h e tapas kaout labour leun-amzer evit se gant er gazetenn Wiener Allgemeine Zeitung. E 1900 e embannas e zastumad danevelloù kentañ ha dizale e voe embannet levrioù all gantañ, unan bep bloaz well-wazh, pezhioù-c'hoari, danevelloù, romantoù, arnodskridoù... ouzhpenn e bennadoù evit meur a gazetenn eus Vienna.\nE 1906 e stagas da labourat evel penngazetenner evit kazetennoù alaman, ar Berliner Zeitung am Mittag hag ar Berliner Morgenpost, met distreiñ a reas da Vienna dizale.\nEr bloavezhioù 1930 e teuas an traoù da vezañ arvarus evit Yuzevien Aostria. Berzet e voe levrioù Salten gant an Nazied e 1936. Pa voe staget Aostria ouzh Alamagn, e 1938, ez eas kuit eus Aostria, da vevañ da Zürich, e Suis. Eno e varvas e 1945 ha beziet e voe e bered yuzev Zürich.\nAdtapet diwar « https://br.wikipedia.org/w/index.php?title=Felix_Salten&oldid=1787110 »\nKemmoù diwezhañ degaset d'ar bajenn-mañ d'an 14 Meu 2018, da 18:01.


Enez Sezon - Wikipedia\nKreñvlec'h Sezon, e 2015\nSezon pe Enez Sezon (distaget Sezoun, Chezoun, Chehoun er vro) zo un enezenn didud e kumun Landeda, e genoù an Aber-Ac'h. Warni ez eus ur c’hreñvlec'h a oa bet savet gant Vauban e 1694. En amzer-se e veze graet kalzik a genwerzh dre borzh bihan an Aber-Ac’h. Evit difenn ar porzh e oa bet divizet gant Vauban ober labourioù a voe kaset da benn buan etre 1694 ha 1695. Kabitendi an Aber-Ac’h a voe staliet er c’hreñvlec’h, gant un toullad soudarded ha kanolioù. Betek an XIXvet kantved e voe pouezus ar c’hreñvlec’h evit difenn al lodenn-se eus an aod. Dilezet e voe e 1889. Adimplijet e voe e-pad an Eil brezel-bed, gant an Alamaned, a savas bunker-ioù war mogerioù ar c’hreñvlec’h. A-hervez e oa ur c’hreñvlec’h war an enezenn en Henamzer dija, da vare ar Gelted.\n« Fort Cézon à la fin du XVIIIème siècle » war Wiki Brest\nDossiers de l’inventaire du patrimoine Ile Cézon, Landéda, Fort\nAssociation Cézon (fr)\nAdtapet diwar « https://br.wikipedia.org/w/index.php?title=Enez_Sezon&oldid=1889479 »\nKemmoù diwezhañ degaset d'ar bajenn-mañ d'an 7 Kzu 2020, da 16:26.


Setu n'eo ket deuet Zakarias Moussaoui a-benn da vezañ kondaonet d'ar marv. Kaset e vo d'un toull-bac'h er c'hKolorado. Chom a ray eno betek e zeiz diwezhañ. Argazh e dorfed. Met kriz, ha kriz-meurbet ar prizon-se ivez. O-unan penn ar brizonidi en o log. Gweladenn ebet gant o c'herent. Emvod ebet etrezo.\nN'eus ket pell zo e oa bet dezrevellet stad spontus ar prison e Frañs.\nSed aze ken ha ken didruez an div vro. An eil diwar re a urzh. Egile diwar re a zizurzh. Ha sach-blev etrezo evit gouarnamant ar bed !\nUn nebeud devezhioù 'zo em boa selaouet Max Gallo o komz eus e levr diwar-benn istor Rom dindan an impalaerezh. Splann ha luziet sevenadurezh ar gêr-se d'ar c'houlz-se. Ha war un dro kriz e justis a gase tud d'al loened gouez er sirk. Diharz galloud e impalaer a c'halle kas d'ar marv pe d'ar prizon nep piv bennak a zisplije dezhañ.\n08/05/2006 dans cheñchamant a deu er bed | Lien permanent | Commentaires (0)\nEmañ ma divskoaz o vont war grommaat ha yaouank c'hoazh ma daoulagad. (Garcia Lorca)\nBerc'hed, Mari ha Chann\nE-lec'h ar mell ti e-kreiz ar skeudenn e oa ma skol gwechal : Skol Santez Berc'hed.\nIwerzonadez e oa Santez Berc'hed. Met n'em oa klevet netra diwar he fenn pa oan skoliad eno.\nDa c'houde 'm eus lennet en ur levr gant Job An Irien :\n«Berhed oa eun doueez keltieg, ha, pa lavarer mad, eo diez ober ar c'hemm etre an abadez a vevas e fin ar 5ed hag e penn-kenta ar 6ed kantvet hag an doueez, rag lec'h ez-eus da gredi eo bet da genta manati braz santez Berhed e Kildare eul lec'h payan lec'h m'edo nao gwerhez o terhel war elum eun tan sakr.\nE gwirionez ez oa teir c'hoar doueezed anvet o zeir Berhed. Ar genta ampart e Barzoniez, divinerez, an eil oc'h ober war-dro ar pareans, an drede war-dro labour ar gov. Doueez-mamm evid ar Goidel(???) hag ar Briganti kenkoulz.\nHe c'houel oa stag ouz gouel an Nevez-Amzer d'an devez kenta a viz c'hwevrer anvet Imbolc pe Oimelg, e penn kenta mare an oaned, gouel ar buillentez ha dreist-oll gouel evid puraad pep tra goude krisder ha loustoni ar goañv :\n"Tanvaad euz peb boued hervez an urz,\nsetu ar pez a zo da ober da Imbolc ;\ngwalhi an daouarn, an treid, ar penn\nevel-se eo henn lavaran. "\n(Hibernica Minora p. 49 éd. Kuno Meyer)\nAr gouel paian a zeuas da veza gouel ar zantez kristen : Berhed, abadez Kildare. He gouel a zo an devez araog gouel ar goulou. Dre-ze eo deuet tost ouz gouel ar Werhez.\nE spered ar Gelted Mari ha Berhed a zo bet liammet mad. Ar vamm-doueez goz a zo bet cheñchet e "Mari ar Gael". » (Evit eur speredelez breizad ha keltiek kristen)\nDiwar-benn Jeanne d'Arc, gallez ha patromez ar barrez anezhi 'moa klevet amploc'h eget justoc'h evel-just.\nMet un dra bennak eus Santez Berc'hed ez eus manet er c'harter. Al liorzhig-se a zo graet Santez Berc'hed anezhañ. Savet eo en-dro d'ur stank-kannañ kozh.\n04/05/2006 dans cheñchamant a deu er bed | Lien permanent | Commentaires (0)


avril 2016 - Bretagne Info\nBreizh O Stourm a gemero perzh e meeting Libertat e PAU\nUn emgav pouezus a vo evit an holl Okitaniz kar-o-bro d’ar 1añ a viz Mae e Pau. Stourmerien ha stourmerezed Libertat a c’halv an holl dud dedennet gant at stourm evit an demokratelezh e Okitania hag ar stourm enep d’ar c’hevala zo pedet da gemer perzh en un emvod publik aozet da zevezh etrebroadel al labourerien. Faotañ a ra da izili an tu-kleiz Okitan reiñ lañs ha lusk d’un emsav nevesaet evit brudañ o mennozhioù sokialour , gwregelour, enep faskour hag etrebroadelour hag ar gwir d’en em dermeniñ.\nKouviet o deus o c’hamaladed eus Bro Euskal, Arago, Broioù Katalan ha Breizh da gemer perzh pe da gas ur gemmenadenn a gengred. Un ezel eus Breizh O Stourm a yelo neuze da gemer ar gaoz eno ha da adembann pegen pouezus eo derc’hel gant al liammoù a zo etrezomp. Moarvat e vo eskemmet kalzig ivez diwar-benn ar stourm sokial evit enebiñ ouzh ar raktres lezenn diwar-benn kod al labour .\nMeur a anv zo bet gant an tu-kleiz Okitan radikal abaoe deroù ar bloavezhioù 90 : Anaram Au Patac, Corrent Revolucionària Occitana ( CROC ) ha da heul Libertat. Meur a zoare da eskemm etre an daou luskad zo bet dalc’het a-hed ar bloavezhioù.\nUn atersadenn e okitaneg diwar-benn emdroadur Libertat a c’heller klevet dre aze.\nDarnvrasañ tiriad Okitania zo dindan beli stad-c’hall, arabat eo ankouat e kaver ivez div lodenn all er Stad Italian hag er stad Spagn, e-lec’h ma doujet kalz muioc’h ouzh o gwirioù yezhel.\nRentet e vo kont war hol lec’hienn eus an devezhiad e Pau.


Ar C’honcilo - Wikimammenn\nL. Prud’homme, 1817 (p. 87-88)\n◄ An Dradition Ar C’honcilo An Tado Santel ►\nUr C’honcil eo un assamble a Esquibien catholiq, en peini e ve reglet ar fe, ar gomportamant hac ar gouvernamant spirituel. Bezàn so Concillo general pe ecumeniq, pere a represant an Ilis universel ; rac an oll Esquibien a ve assamblet pe galvet, hac o deus ar gouir da asista evel Barnerien. Na ellont quet en em drompla, rac asistet int gant ar Speret-Santel ; int eo an Ilis universel hac anseignant. An Ebestel er C’honcil a Jerusalem a goms erguis-màn : « Seblanti a ra mad d’ar Speret Santel ha dimp penaus, etc. »\nUr C’honcil national eo an assamble eus ar Esquibien catholiq eus un nation ; ar C’honcil provincial eo hini an Esquibien eus ur provinç ; ar C’honcil a Escopti eo an assamble eus an Escop hac eus e glerge. Assambleo ar re ne dint quet catholiq a so fals Concillo en pere ne deus nemet erreur ha tromplaison.\nAr C’honcilo particulier memes catholiq a ell en em drompla ; rac Doue n’en deus promeetet da breservi a erreur nemet an Ilis universel, mæs mar deo recevet gant an Ilis amiversd ar pez so decidet en ur C’honcil particulier, neuse an decision a so evel hini ur C’honcil general. Lâret ha credi a renquer ar memes tra a Vuillo hon Tad santel ar Pap : obliget voar da obeissa deze ha memes da ordreoanço un Escop particulier bete ne vent reformet dre un autorite superieur ; rac peguement benac e alfe un Escop particulier ha catholiq en em drompla, eo bepret barner voar ar pez a sel ar fe, ar gomportamant hac ar gouvernamant spirituel, evel heritier d’an Ebestel ha prinç eus an Ilis.\nAdtapet diwar « https://br.wikisource.org/w/index.php?title=Ar_C’honcilo&oldid=118007 »\nKemmoù diwezhañ degaset d'ar bajenn-mañ d'an 6 Eos 2018, da 13:58.


Inis Arcáin - Wikipedia\nManati kozh Inis Arcáin\nInis Arcáin (Sherkin Island e saozneg) zo un enezenn war aod mervent Iwerzhon, e kontelezh Corcaigh. Bez eo unan eus lec'hioù kreisteisañ Iwerzhon, goude Carraig Aonair (Fastnet Rock) hag enez Cléire. Gallout a reer mont di gant bigi a loc'h diouzh Dún na Séad war an douar-bras.\nAnnezet eo Inis Arcáin gant ur c'hant den bennak (111 e 2016). Div davarn zo, ul leti, ur stal, tiez-hañv da feurmiñ hag un iliz. En hañv e vez kalzig a douristed o tont. A-raok Naonegezh Vras Iwerzhon, en XIXvet kantved, e oa ouzhpenn 1000 den o vevañ eno. Abaoe eo digresket ingal an niver a annezidi.\nUn tour-tan zo war an enez, savet e 1835. Dismantroù eus an amzer dremenet zo ivez : ur c'hreñvlec'h eus Oadvezh an Houarn, ur manati (Mainistir Inis Arcáin), hag ur c'hastell eus ar Grennamzer.\n(en) Lec'hienn an enezenn\nAdtapet diwar « https://br.wikipedia.org/w/index.php?title=Inis_Arcáin&oldid=1867264 »\nKemmoù diwezhañ degaset d'ar bajenn-mañ d'an 5 Meu 2020, da 17:54.


Priziañ e live\nUr c'helenn prim graet evit an dud deuet\nStajoù stummadur dibaouez evit deskiñ fonnusoc'h, evel-just, met en un doare plijus hag aes d'an oadourien.\nPep strollad (12 den d’ar muiañ) a vo graet war e dro gant daou gelenner. An hentenn « Brezhoneg Oulpan » a vo implijet e-pad ar staj, evit lakaat an deskerien da gomz ar muiañ ar gwellañ.\nUn hentenn vev ha leun a startijenn enni\nStajoù stummadur dibaouez evit komz hep stroñs adalek an eurvezhioù kentañ.\nEvit bezañ muioc'h en e aez gant ar yezh\nStajoù stummadur dibaouez diazezet war 35 eurvezh a gentelioù er sizhun, dre strolladoù bihan gant daou stummer.\nDigor eo ar sizhunvezhioù stummadur dibaouez-se evit tud deuet (stuñv stummañ) d’an holl (hiniennel pe micherel) ha gellout a reont bezañ kemeret e karg gant o embregerezh.\nKinnig a reomp deoc'h un test live da dermeniñ ho strollad ha roll labour ar stummadur.\nRoll ar staj a vo roet deoc'h dre bostel pe dre lizher kerkent ha goulennet.\nE-kerzh ar sizhun e tesk ar stajidi diazezoù ar yezh a-drugarez d’un hentenn vodern ha plijus, krouet a-ratozh kaer evit kelenn d’an oadourien.\nSevel Pennadoù KazerennerezhStaj\ne Sant-ErvlanStaj e RoazhonStaj war ar brezhoneg\nDibenn sizhun e Sant-Maloù (22-23 a viz C'hwevrer) - p.1\nDevezh staj : Sevel Pennadoù Kazerennerezh (20 a viz Du) - p.2\nNaoned e brezhoneg (06-10 a viz Gouere) - p.3\nStaj e Roazhon (20-24 a viz Gouere) - p.4\nBro Pourlet (27-31 a viz Gouere) - p.5\nDibenn sizhun e brezhoneg e Sant-Maloù\nSkol an Emsav a kinnig deoc'h ur staj e brezhoneg d'ar Sadorn 22 ha d'ar Sul 23 a viz C'hwevrer e Sant-Maloù .\nDaoù zevezh staj ( adelek Sadorn mintin betek Sul enderv )\nKentelioù + bod&boued\n95€ priz leun\n80€ priz digresket (Tud dilabour ha studierien)\n70€ evit ar re enskrivet e stummadurioù hir\nDigor eo d'an holl ar staj\nEvit liveoù deraouad ha barrek e vo kentelioù hag abadennoù evit an holl !\nPriz digresket : klaskerien labour, studierien, liseidi, korvoderioù sokial izek\nSevel Pennadoù Kazerennerezh\nD'ar Gwener 20 a viz Du e vo aozet un devezh stummañ war ar skrivañ pennadoù gant Fulup Lannuzel e Skol an Emsav.\nPal ar staj zo deskiñ d’an dud sevel pennadoù en un doare aes ha buan, dre reiñ dezho teknikoù efedus :\n1. Mont diouzhtu d’ar pep pennañ : petra a venner lavarout ? Termenañ ar « c’hogn », da lavarout eo gouzout dibab etre meur a savboent diwar-benn un danvez bennak ha reiñ ul liv resis hag azonus d’ar skridaozañ.\n2. Gouzout frammañ ur pennad : ar fedoù da gentañ, ar c’hudennoù hag an displegañ da c’houde ; kavout un titl arouezius, un tog aes da gompren hag a ro c’hoant da beurlenn ar peurrest, hag istitloù leun ha fetis.\n3. Kaout ur stil eeun, sklaer, resis, gant gerioù dibabet mat ha bev, ober gant frazennoù berr, implij ur frazennadur reizh, reiñ lusk d’al lennerezh, skrivañ gant aked deroù ha dibenn ar pennad.\n4. Gouzout penaos klask an titouroù ha gwiriañ anezho, dibab skeudennoù a glot gant an destenn hag a zegas un dra ouzhpenn.\n130€ priz leun\n180€ priz priz evit an embregerezhioù\nGoulennet e vo digant ar re o defe c'hoant da lakaat o anv skrivañ ur pennadig evit an devezh stummañ a-raok ar 06 a viz Du.\nEvit lakaat hoc'h anv\nNaoned e brezhoneg (Staj kenaozet gant Kentelioù an Noz)\nEtre ar 06 hag an 10 a viz Gouere 2020\nDre soubigezh (Digor d'an holl)\nUr sizhunvezh staj dudius, plijus ha pleustrek en ur greizenn gouestlet d’ar brezhoneg penn da benn e Bro Naoned. Ur staj bod ha boued eo ivez evit ar re o defe c’hoant da brofitañ eus kement prantad ar sizhun (predoù, beilhadegoù…).\nKentelioù a vo war an deiz ha meur a live a vo kinniget. Pep hini a c’hallo mont war-raok, diouzh e lusk ha diouzh e live. Pourmenadennoù ha gweladennoù a vo e Naoned hag en trowardroioù evit gellet klevet hag ober gant ar brezhoneg e-maez eus ar c’hentelioù. N’eus netra gwelloc’h evit gellet mont war-raok !\nFormulenn Enskrivadur a-raok\n15% digresk Enskrivadur a-raok\n10% digresk Enskrivadur goude\nFollenn enskrivañ /pe/ Lakaat e anv enlinenn\nPriz digresket : klaskerien labour, studierien, liseidi, korvoderioù sokial izek, (Gant un testeni dre ret)\nStaj war ar brezhoneg e Roazhon\nEtre an 20 hag ar 24 a viz Gouere 2020\nStaliet eo Skol an Emsav e Raozhon hag en he c’hreizenn nevez e vo dalc’het ur sizhunvezh staj etre ar 20 hag an 24 a viz Gouere. Digor eo ar staj d’an holl, deraouidi ha tdu o defe heuliet kentelioù sizhuniek pe stajoù all.\nMa soñj deoc’h ne rit ket trawalc’h gant ar brezhoneg dre gomz, ma soñj deoc’h e vefe mat adwelet ar yezhadur pe an distagdur ha dreist-holl ma faot deoc’h diazezañ an holl draoù ho peus studiet ha mont pelloc’h ganti , ho peus kavet ar formulennoù a zegaso deoc’h prantadoù plijus ha talvoudus war un dro …gant ar brezhoneg !\nPriz digresket : klaskerien labour, studierien, liseidi, (Gant un testeni dre ret)\nBevomp e brezhoneg ! Ur staj brezhoneg dre soubidigezh e vro Pourlet\nEtre ar 27 hag an 31 a viz Gouere 2020\nUr staj Bod ha Boued, digor d’an holl\nEvel bep bloaz, abaoe 2011, e vo ar staj e brezhoneg penn da benn, digor d’an holl re a faot dezhe mont war-raok gant ar yezh, gwelet poentoù yezh nevez, geriaoueg…ha dreist-holl kaozeal, ober traoù e brezhoneg ha kaout plijadur !\nBrezhoneg, brezhoneg !\nAr c’hentelioù, ar pourmenadennoù, ar gweladennoù, ar predoù, ar filajoù, pep prantad a vo e brezhoneg hag e brezhoneg nemetken !\nUn en-dro a-feson evit labourat war ar c’hompren hag evit komz !\nGellout eskemm, labourat war al liveoù yezh, kaout plijadur dre ar brezhoneg (e-pad ar c’hentelioù, ar mareoù evit lakaat ar poentoù studiet e pleustr, ar gweladennoù…) a vo war roll-labour ho sizhunvezh staj.\nUr staj a-feson evit ar re o deus bet ar yalc’had « Skoazell » !\n15% digreskd Enskrivadur a-raok\nPOUEZUS : dalc'het e vez ar stajoù 35e pa vez 7 den da nebeutañ en ur strollad. Ma n'eus ket eus an 7 den-se e vo nullet ar staj ha kelaouet e vo an dud ragenskrivet dre bellgomz ha dre lizher 10 devezh a-raok deiziad penn-kentañ ar staj (d.s. d'ar Wener 2 a viz Gwengolo a-benn al Lun 12). Abalamour da se e ranker doujañ ouzh an deiziad meneget evit an enskrivañ. Ne dalvez ket ar meneg-se evit ar stajoù a vez kenstaget ouzh ar stummadurioù 6 miz. Trugarez da vont e darempred ganeomp m'ho peus c'hoant da gaout muioc'h a ditouroù.


Pajenn:Morvan - Buez ar Zent, 1894.djvu/23 - Wikimammenn\nPajenn:Morvan - Buez ar Zent, 1894.djvu/23\nSimeon a c’houlennaz eur skeul evit diskouez oa prest da zenti. Neuze e oue anavezet n’edo eno nemed dre volontez Doue, hag e oue lezet e peoc’h.\nAr zant-ma a varvaz var dro ar bloaz 160, en eur zoubla he benn da bedi hervez he gustumm : nao bloaz ha tregont en doa tremenet var he biller. He gorf a oue enterret e kear Antioch gant eur zolanite vraz.\nSant Simeon a ioa prest ato da zenti ouz he zuperiored. Ar zentidigez eo ar guella merk evit anaout ar guir devosion. Kaer en defe eunn den mont aliez da govez, lavaret pedennou hirr, ha zoken iun hag ober pinijennou all, ma ne fell ket d’ann den-ze senti ouz he zuperiored, n’en deuz nemed eunn devosion faoz ha danjeruz evit he zilvidigez.\nGoude m’oa ganet hor Zalver e Bethleem, tri roue euz a gostez ar Zao-Heol a deuaz d’he glask da Jerusalem. Eur steredenn mirakuluz e devoa roet da anaout d’ezho oa ganet erfin ar Mesias m’edo ar bed holl var c’hed anezhan, ha raktal o doa sonjet en em lakaat enn hent evit mont d’he adori. Ar steredenn mirakuluz a gerze\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/23&oldid=137415 »


teufe - Wikeriadur\nEus deufe gant ur c'hemmadur dre galetaat (d > t)\ndre vlotaat zeufe\nFurm ar verb dont e trede gour unan an amzer c'hallus, en doare-divizout\n— C'hoant am eus e teufe an holl dud war da lerc'h da gaout lod er binvidigez hag en evurusted an neus digaset war an douar ar gwin-ardant. [...]. — (Erwan ar Moal, Pipi Gonto, Kemper, 1925, p. 44.)\nDaoust hag-eñ e teufe d'ober glao ? — (Jules Gros, Le trésor du breton parlé Deuxième Partie, 1970, p. 132.)\nDiwall e teufe al lêz en tan. — (Jules Gros, Le trésor du breton parlé Deuxième Partie, 1970, p. 316.)\nDaoust hag-eñ e teufe d'ober glaw ? — (Jules Gros, Le trésor du breton parlé Troisième Partie, 1974, p. 159.)\nPried Kira, ar mekaniker, a rae ged gant doan e teufe un tren diouzh Tcherousti ; gant e c'houlaouioù e vefe gwelet a-bell. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 62.)\n[...], ken e teufe dezhi keuz da vezañ graet ar pezh he doa graet. — (Pêr Denez, Glas evel daoulagad c'hlas na oant ket ma re, Al Liamm, 1979, p. 52.)\n— [...]. D'ho tiwall a zroug ez eo mat e teufe gwech ha gwech all ur c'henvroad all da gomz ouzhoc'h a galon frank. [...]. — (Edouarzh Ollivro, troet gant Jakez Konan, Pikoù Mab e Dad, Mouladurioù Hor Yezh, 1983, p. 308.)\n— Evit ar maer avat, eme an treizher, e vefe propoc'h dezhañ lakaat an abadenn da dardañ... evit ma teufe ar peoc'h en-dro er vro. — (Goulc'han Kervella, Brezel ar Rigadell, Al Liamm, 1994, p. 107.)\ntahe (e gevred Breizh)\nAdtapet diwar « https://br.wiktionary.org/w/index.php?title=teufe&oldid=250151 »\nKemmoù diwezhañ degaset d'ar bajenn-mañ d'an 10 Kzu 2017, da 17:13.


Journée d’information sur la révolution kurde et hommage à Kendal Breizh le 10 mars à Carhaix / Devezh kelaouiñ diwar-benn dispac’h ar Gurded hag enoriñ Kendal Breizh d’an 10 a viz Meurzh e Karaez - Rennes info\nAccueil du site > Politique >  Journée d’information sur la révolution kurde et hommage à Kendal Breizh (...)\nmardi 27 février 2018 (Date de rédaction antérieure : 10 mars 2018).\nToute personne ou collectif ou mouvement souhaitant s’exprimer lors de ces journées est invité à s’inscrire à l’adresse suivante : kendalbreizh outlook.fr\nMignoned Kendal Breizh, e gamaladed stourm amañ ha du-hoñt, Kurded Breizh, Keneildedou kurd Breizh a bed kement den kengred d’al lid enor publik a vo dalc’het d’an 10 a viz Meurzh 2018, e-doug un devezh kelaouiñ diwar-benn dispac’h ar Gurded.\nDevezhiad kelaouiñ diwar-benn dispac’h ar Gurded.\nEnor da gKendal Breizh.\nKement den pe strollad a garfe kemer ar gaoz e-pad an devezhioù-se zo pedet da enskrivañ dre aze :


Digor eo an enskrivadurioù er Master « Micherioù ar c’helenn divyezhek » gant an Deskadurezh katolik.\nPellgargañ (925 ko)\nKinniget eo ar stummadur-mañ gant an ISFEC ha digor eo d’ar studierien ha d’an eilerien a fell dezho dont da vezañ kelennerien divyezhek dre dapout ar Master hag ar genstrivadeg da vezañ kelenner er skolioù yezh rannvroel.\n300 eurvezh e brezhoneg ha 120 eurvezh emvarrekaat war ar yezh a ya d’ober ul lodenn eus danvez ar Master (780 eurvezh labour en holl). Pep studier a c’hello bezañ skoazellet gant un heñcher divyezhek.\nAr studierien a c’hello ober o staj 12 sizhunvezh en o departamant a orin.\nA-raok ar 1añ a viz Mezheven 2013 e ranko bezañ bet leuniet an teulioù enskrivañ.\nUn devezh dorioù digor a vo aozet d’ar 16 a viz Meurzh, 15 plasenn Sanker e Brest.\nUr yalc’had Skoazell a c’hell bezañ goulennet digant Kuzul-rannvro Breizh gant an emstriverien. http://www.bretagne.fr/internet/jcms/preprod_40522/bourse-skoazell-pour-les-futurs-enseignants-francais-breton\nEvit gouzout hiroc’h, mont e darempred gant : ddec29.g-berthou@ecbretagne.org


Ar C'helc'h | lorient\nAbaoue 1948 ez eus bet dizale a 70 vloaz istor en Oriant hag el lec'h-all\nChalet gant mont war get sevenadur ar vrezhoneg, ur strollad tud o deus dibabet e 1936 en em vodañ tro-dro Jean Dupuis, renour skol Lann Ar Ster ha aimezell Argouarc'h evit deskiñ brezhoneg... Kanet ha dañset o deus asamblez en Oriant.\nEil brezel bed. An Oriant a zo distrujet dindan bombezennoù. Diaes eo bezañ breizad war-lerc'h ar brezel. Padal en en vodañ a ra adarre ar stollad stourmer. E 1948 e tibabont gourc'hemenniñ Auguste Brizeux, barzhoneger XIX kanvet ganet en Oriant, partizan eus ar yezh hag sevenadur breizhat. Kerlc'h Brizeux zo ganet.\nUn hanter kanvet war-lerc'h, meur a rummad o deus dalc'het ha kreñvet speret an derou. Ar c'helc'h a zifenn, a skign hag a gas war-raok sevenadur Breizh en Oriant.\nE 1952, sonerien ar c'helc'h a sikour krouidigezh bagad Lann-Bihoue.\nE 1960, ar c'helc'h en em engouest evit difachañ Bro C'hall ha Alamagn en ur vont da Ludwigshaffen. E mod-se eo ganet gevelliñ an daou gêr.\n1971 : kemer a reont perzh e-barzh aozidigezh fest ar binioù braz hag a zeu da vout ar festival « Emvod ar gelted ».\nE 1985, e sikouront krouidigezh « Emglev bro an Oriant ».\nHiziv an deiz eo degemeret ar rummadoù yaouank gant ar rummadoù kozh evit krouiñ ur rummad nevez da zec'hel an hengoun en ur nevesaat ar c'helc'h. Priz vraz « ar Gwelantez hag Dalc'h an Arzoù hag ar Fest » o deus tapet ganto e 1998, gant un arvest kan, sonerezh ha dañs o lak war wel hengoun Breizh, bev c'hoazh.


Venus Borghese - Wikipedia\nAr Venus Borghese zo un delwenn marbr roman eus an eil kantved, diwar Afrodite Knidos, e doare ar Gwener Capitolina. E dastumadoù Borghese e oa, met bremañ emañ el Louvre dre ma oa bet prenet gant Napoleone Buonaparte e 1807.\nAr Venus Borghese (Mirdi al Louvre)\nHe gwelout gant Kupidon hag un delfin n'eo ket souezh, ambrougerien ordinal int d'an doueez, met moarvat int bet lakaet ouzhpenn gant ar c'hizeller roman.\nE penn kentañ ar XVIIvet kantved e voe dastumet ur bern delwennoù roman kozh e marbr gant ar c'hardinal Scipion Borghese (1576 - 1633), un niz d'ar pab Paol V.\nHomañ, en doa prenet digant Tiberio Ceuli e 1607, a oa bet kavet e Roma er XVIvet kantved.\nUnan eus ar brudetañ dastumadoù e oa, ha serret e oa en ur genkiz eus ar re binvidikañ, war torgenn ar Pincio.\nEntre 1778 ha 1784, e klaskas Marcantonio IV Borghèse (1730 - 1800) lakaat neveziñ an doare d'o c'hinnig gant an tisavour nevezklasel A. Asprucci. En 1807 e oa perc'hennet an dastumad gant ar priñs Camille Borghese (1775 - 1832), breur-kaer Napoleone, dimezet d'e c'hoar Maria Paoletta Buonaparte, anavezetoc'h evel Pauline Bonaparte. Prenet e voe an delwenn-mañ gant an impalaer digant e vreur-kaer, ha div all da-heul, da lakaat el Louvre.\nDelwennoù Gwener all el LouvreAozañ\nTeir Gwener all a voe prenet digant dastumadoù Borghese war un dro, nemet an div ziwezhañ-mañ a voe adc'hraet darnoù anezho muioc'h c'hoazh :\n'Afrodite ouzh ar peul',\n' Gwener Armet '\nhag ur Venus Pudica .\nkatalog mirdi al Louvre\nAdtapet diwar « https://br.wikipedia.org/w/index.php?title=Venus_Borghese&oldid=1543422 »\nDernière modification le 18 Kzu 2013, à 19:12\nKemmoù diwezhañ degaset d'ar bajenn-mañ d'an 18 Kzu 2013, da 19:12.


Breizh a sach an dud donezonet etrezek enni\nTrellet e oa daoulagad Matisse gant strink al livioù pur. « An dereziadoù livioù marzhus, an amlivioù dreistordinal » a veze priziet kalz gant Gauguin, unan eus pennoù bras Skol Pont-Aven. Badouellet e veze Boudin e-unan gant oabloù Breizh. Plijet e veze Picasso gant kouronkerezed startijenn ganto. Awenet eo bet an holl livourien gant ar gouloù sebezus, ar c’hemmoù krenn, livioù melen ha glas al lanneier, al liv glas liesstumm, evel ar...\nTrellet e oa daoulagad Matisse gant strink al livioù pur. « An dereziadoù livioù marzhus, an amlivioù dreistordinal » a veze priziet kalz gant Gauguin, unan eus pennoù bras Skol Pont-Aven. Badouellet e veze Boudin e-unan gant oabloù Breizh. Plijet e veze Picasso gant kouronkerezed startijenn ganto. Awenet eo bet an holl livourien gant ar gouloù sebezus, ar c’hemmoù krenn, livioù melen ha glas al lanneier, al liv glas liesstumm, evel ar mor.&nbsp;\nLiverezh dre zour… mor\nKrouet e oa bet korf livourien ar verdeadurezh gant Colbert. Degemeret e vezont war ar bigi ofisiel ha “trempañ” a reont o barroù livañ er mor. Droed o deus da lakaat un eor da-heul o sinadur. En 18vet kantved e voe taolennet gant Jean-François Hue porzhioù en o c’haerañ, evel hini Sant-Maloù da skouer. En 20vet e labouras Marin Marie e Kankaven. Hiziv an deiz o deus Titouan Lamazou ha Philip Plisson (hag eñ luc’hskeudenner) an enor da sinañ gant un eor.\nWar roudoù livourien Pont-Aven\nDegaset e voe brud war Bont-Aven gant Gauguin a oa en em gavet eno e 1886, asambles gant Emile Bernard, Paul Sérusier ha Maurice Denis. Anavezet e vez ar skol-se dre he doare eztaolus kreñv ha kemm he livioù. Mont a reas al livourien-se da vevañ d’ar Pouldu abalamour da c’hallout kendelc’her da ren ur vuhez diroll kuit da zispign re. Paeañ a raent o feurm o livañ mogerioù Ti Marie-Henry, a zo bet adsavet abaoe. Kaset e viot gant ur wenodenn war roudoù al livourien, deoc’h d’ober anaoudegezh gant oberennoù zo el lec’hioù ma oant bet krouet.\nE Pont-Aven ez eus ur mirdi ha palieroù da vont pelloc’h gant plijadur an taolennoù eus lec’hioù Breizh pe eus ar vuhez enni.\nEnez-Vriad hag he skeuliad livioù\nE penn kentañ an 20vet kantved e voe dedennet arzourien a oa gant neuz cheñch-dicheñch Enez-Vriad, he bleuñv kaouled hag hec’h oufoù. Bet eo Foujita, Matisse hag Henri Rivière o klask awen eno.\nUr mirdi dindan an amzer\nLivourien zo, ganet er vro, o deus bevet a-viskoazh e-touez livioù an arz. Paul Signac e Sant-Briag, Mathurin Méheut e Lambal, Yvonne Jean-Haffen e Dinan, Tal-Coat e Kemper zo aet eus ar greunvaen d’ar moulladurioù. Sebezet ez eus bet tud brudet dre ar bed gant gouloù splann an aodoù. Eno e voe diskoachet oabloù gant Boudin, porzhioù gant Turner hag Odilon Redon. 39 gwech eo bet taolennet ar Gêrveur gant Monet. Gwall blijet e voe Picasso gant kouronkerezed ha traezhennoù kaer Dinarzh.\nEvañ pe livañ ?\nE Pont-Aven pe en Enez-Vriad ez eus bet anavezet meur a stultenn eus perzh an arzourien. En Enez-Vriad e reas ul livour e boltred war ur werenn evit paeañ e zleoù da blac’h an ostaleri. Hiziv an deiz e c’haller gwelet 200 gwerenn livet en Ostaleri ar Besketaerien.


Oscar Traynor, ganet d'an 21 a viz Meurzh 1886 ha marvet d'ar 15 a viz Kerzu 1963, oa ur politikour hag un dispac'hour iwerzhonat ezel eus ar Fianna Fáil.\nOscar Traynor, pintet en e garr, o prezeg d'ar bobl.\nOscar Traynor a zo bet ganet en ur familh a vroadelourien e Dulenn, e lec'h ma oa bet desket gant ar Christian Brothers. E 1889 e krogas da labourat evit John Long, ur c'hizeller koad brudet er mare-hont, ha kregiñ a reas da zeskiñ ar vicher gantañ. C'hoariñ a rae mell-droad, ha beajiñ a reas e Europa gant skipailh ar Celtic eus Belfast.\nTraynor a zeuas da vezañ un ezel eus an Irish Volunteers, ha kemer a reas perzh en emsavadeg Pask e 1916. Ur wech harzet goude an emsav, e voe toullbac'het e Bro-Gembre. E-pad ar brezel dizalc'hidigezh e teuas Traynor da vezañ brigader en ur bagad-stourm eus an Irish Republican Army e Dulenn, ha kemer a reas perzh en argad ar Custom House e 1921. Pa darzhas ar brezel diabarzh e miz Even 1922 e savas Traynor a-du gant ar republikaned. Bagad-stourm Dulenn en em zisrannas, met kalz eus e izili a heulias Michael Collins hag ar strolladoù broadelour. Traynor hag un nebeud republikaned a glaskas sikour an emsavidi a oa o lakaat seziz war ar Four Courts en ur dagañ soudarded ar Free State dre O'Connell Street. Dont a rejont a-benn da enebiñ ouzh ar Free State Army e-pad ur sizhunvezh a-raok tec'hout kuit. Goude-se ec'h aozas Traynor taolioù guerrilla e Su Dulenn hag e kontelezh Wicklow. Met harzet e voe e miz Gwengolo ha toullbac'het betek fin ar brezel.\nD'an 11 a viz Meurzh 1925 e voe dilennet en Dáil Éireann evel ezel eus ar Sinn Féin evit Norzh Dulenn, met ne gemeras ket e garg abalamour da bolitikerezh ezvezañs a oa gant ar strollad Sinn Féin. Addilennet e voe e-pad dilennadegoù miz Even 1927, hag ur wech c'hoazh ne gemeras ket e garg, met asantiñ a reas da zisoc'hoù an dilennadegoù-se. Hag e 1932 e voe dilennet evel dileuriad evit ar Fianna Fáil evit Norzh Dulenn, ur wech c'hoazh.\nE 1936 e voe lakaet da vaodiern ar post hag ar pellskriverezh. E 1948 e teuas da vezañ prezidant kevredigezh ar vell-droad ouezelek, ur garg hag a zalc'has betek e varv. Diwezhatoc'h e voe anvet da vaodiern ar gwareziñ broadel e-barzh kalz gouarnamantoù aozet gant ar Fianna Fáil, ha goude-se ez eas da vaodiern ar justis a-raok ma'z afe war e leve e 1961.\nOscar Traynor a varvas d'ar 15 a viz Kerzu 1963 e Dulenn pa oa 77 vloaz.\nAdtapet diwar « https://br.wikipedia.org/w/index.php?title=Oscar_Traynor&oldid=1718181 »\nDernière modification le 10 Gwe 2016, à 19:12\nKemmoù diwezhañ degaset d'ar bajenn-mañ d'an 10 Gwe 2016, da 19:12.


Y Rhws - Wikipedia\nY Rhws (met Rhoose e saozneg) zo ur gêriadenn e Bro Morgannwg, e kreisteiz Kembre, er mervent da gêr Kerdiz. War aod ar Mor Hafren emañ, stok ouzh Y Barri, a zo er reter dezhi. Eno emañ aerborzh Kerdiz.\nGwel eus Y Rhws. Tier en ur vengleuz kozh.\nE kreisteiz ar gumun emañ Trwyn y Rhws, kreisteisañ douar Kembre.\nAdtapet diwar « https://br.wikipedia.org/w/index.php?title=Y_Rhws&oldid=1826754 »\nKêriadennoù Bro Morgannwg\nKemmoù diwezhañ degaset d'ar bajenn-mañ d'an 22 Gen 2019, da 21:46.


c'halvas - Wikeriadur\nEus galvas gant ur c'hemmadur dre vlotaat (g > c'h).\ndre vlotaat c'halvas\ndre galetaat kalvas\nFurm kemmet ar verb galvel pe galviñ pe gelver pe gervel e trede gour unan an amzer-dremenet strizh, en doare-disklêriañ.\na) Un dervezh, war-dro teir eur goude kreisteiz, an Aotrou de Kermenguy a c'halvas d'e gaout, d'e gambr, [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 22.)\nb) Hag an tad-kaer, evit ma vije ar glaouer dereatoc'h da vont dirag e verc'h, a c'halvas pevar zoudard d'e walc'hi : nao lur saoun du ha seiz broust koad a voe uzet war e dro evit e gempenn. — (Ivon Krog, Eur Zac'had Marvailhou, Buhez Breiz, Kemper, 1924, p. 75.)\nch) Alanig a c'halvas gwreg ha bugaligou :\n« Debrit, bugaligou, e-leiz ho kofouigou. — (Jakez Riou, Troiou-Kamm Alanig al Louarn II, Gwalarn niv. 97, Kerzu 1936, p. 8.)\nc'h) Ar roue a c'halvas neuze un niver bras a gouerion damsklav evit kleuziañ an douar. — (Langleiz, Romant ar Roue Arzhur/levrenn I : Marzhin, Al Liamm, 1975, p. 30.)\nWar-lerc'h ar rannig-ver e, da skouer :\na) Araok mont kuit euz he zi, e c'halvaz he bugale d'he c'haout evit kimiada diout-ho ha rei d'ezho he bennoz diveza; [...]! — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 226.)\nb) Pa welas n'en doa mui da zale dre ama, e c'halvas e vugale d'e gaout. — (G. MILIN, Gwechall-goz e oa..., Kemper, 1924, p. 3.)\nch) Eun de, an ôtro-man a goueas klanv hag, o kredi e oa arru tost d'ar maro d'ean, e c'halvas e vugale hag e lâras d'ê. — (Erwan ar Moal, Pipi Gonto, Kemper, 1925, p. 1.)\nc'h) Evit seveniñ e venoz, e c'halvas barrekañ ha brudetañ mistri-vañsonerion ar rouantelezh. — (Langleiz, Romant ar Roue Arzhur/levrenn I : Marzhin, Al Liamm, 1975, p. 28.)\nAdtapet diwar « https://br.wiktionary.org/w/index.php?title=c%27halvas&oldid=269039 »\nKemmoù diwezhañ degaset d'ar bajenn-mañ d'an 30 Ebr 2018, da 16:32.


Pajenn:Catechis, 1817.djvu/202 - Wikimammenn\njugeamant ar setanç divezàn, ar barados ar recompanç divezàn eus ar vertu, hac an ifern an divezàn punition eus ar pec’het.\nAh peguen c’huevr eo ar sonch eus ar maro, evit piou benac a glasq e blijadur er bed màn ! Ar maro eo separation an ine dious ar c’horf. Den aboe ar pec’het n’en deo exant eus ar maro ; lemel a ra diguenemp ar vuez, on mado on c’herent, on mignonet hac oll blijadurezo ar bed màn ; hac ar philosophet, pere o deus invantet quen lies a art evit lemel ar vuez, n’o deus na ne gafoïnt birviquen hini evit ampech ar maro. Ar pec’her en deus aon bras rac ar maro ; mæs ur c’hristen just, innocent pe benitant n’en deus quet ar memes aon. Guelet a ra memes gant joa ar fin eus e boanio voar an douar, commançamant an evurustet eternel eus a beini an esperanç e deus bepret groet e gonsolation er bed-màn.\nSongeomp eta er maro evit cavet horreur ous ar pec’het. Certen eo penaus eo ret mervel ; na ouzomp nac an heur nac ar momet : martese e vezo subit… Surpren a ra ar maro an darn-vuya. Na verver nemet ur veich, hac ur maro fall a so irreparabl, rac condui a ra d’ar maro eternel. En em breparomp eta serieusamant. Amser ar c’hlevet n’en deo quet suffisant evit en em brepari d’ar maro. Gortos na vezer oaget e ve contàn voar un termen a beini n’en domp quet sur, en em exposi da vezan suprenet hac abandonet, gant Doue. Lequeomp eta urs en on affero, evit an amser presant, tremenet ha da dont. Eus ar vuez a gondufomp e tepanto on maro. Ur vuez reglet mad a gondu da ur maro mad ; ur vuez criminal da ur maro fall. Songet ha profitet.\nAdtapet diwar « https://br.wikisource.org/w/index.php?title=Pajenn:Catechis,_1817.djvu/202&oldid=118205 »\nKemmoù diwezhañ degaset d'ar bajenn-mañ d'an 7 Eos 2018, da 09:20.


Pajenn:Sales - Introduction d’ar Vuez devot.djvu/203 - Wikimammenn\nPajenn:Sales - Introduction d’ar Vuez devot.djvu/203\npublic hep ar reputation-se, abalamour d’ar goall exempl a guemer diouzomp pa na vezomp quet e reputation vad, ar garantez a c’houlen, hac an humilite a guef agreabl e teuemp da zesirout ha da gonservi preciusamant ar reputation-se.\nGoudese, peguement bennâc na de quet an deliou eus ar guez da veza istimet cals anezo o-unan, evel ma servichont cousgoude cals, non pas hepquen evit orni ar guez, mæs ivez evit conservi ar frouez endra ma zint c’hoaz rener ; evelse ivez ar reputation vad, peguement bennâc na de quet cals da veza desiret anezi e-unan, ne les quet cousgoude na de profitabl bras, non pas hepquen evit orni hor buez, mæs ivez evit conservi hor vertuziou, ha principalamant ar vertuziou pere a so c’hoaz tener ha sempl. An obligation da veinteni hon reputation ha da veza an hevelep tud ma zoump istimet, a ra deomp en em gouragi gant un effort puissant ha douç d’en em renta vertuzus mui-ouz-vui. Conservomp hor vertuziou, va Philotee, abalamour ma zint agreabl da Zoue peini eo an objet bras ha souveren eus hon oll actionou. Mæs evel ar re pere a fell dezo miret frouez n’en em gontantont quet d’o c’honfita, n’o lequeont c’hoaz e podou pere a so propr d’o chonservi : dememes peguement bennâc ma ve ar garanrez divin principalamant ve a gonserve hor vertuziou, cous-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/203&oldid=118423 »\nKemmoù diwezhañ degaset d'ar bajenn-mañ d'an 7 Eos 2018, da 14:05.


Francesco Iañ de' Medici - Wikipedia\n(Adkaset eus Francesco I de' Medici)\nFrancesco I de' Medici en-yaouank\nPoltred Francesco I de' Medici, gant Agnolo Bronzino.\nJaned Aostria, e wreg kentañ.\nBianca Cappello, gant Alessandro Allori. Uffizi, Firenze.\nFrancesco I de' Medici (Firenze 1541-1587) a oa mab henañ Cosimo I de' Medici hag Eleonora di Toledo e wreg. Dug-meur Toskana e voe war-lerc'h e dad.\nNe oa ket troet-kaer gant ar politikerezh, met evel un tirant e renas. Plediñ a reas gant ar skiantoù, an alkimiezh, an disavouriezh, hag ar c'hinklañ dreist pep tra.\nEñ an hini a grogas da zastum taolennoù en Ofisoù, ha d'ober e studiolo ». Giorgio Vasari an hini a reas war-dro sevel ha leuniañ anezhañ eus 1570 da 1572, er Palazzo Vecchio e Firenze.\nE 1563 e voe anvet da gardinal hag ez eas da Roma. Gwarezer arzourien e voe, hervez doare e dad. Gantañ e voe kaeraet ar Villa Médicis a-benn goudoriñ e zastumadoù delwennoù klasel, a-raok ma voent kaset d'an Ofisoù.\nE 1576, pa voe lazhet he c'hoar Isabella de' Medici gant he fried ne glaskas ket laou e penn he muntrer.\nDimeziñ a reas da Janed Aostria, pe Janed Habsbourg, nizez d'an Impalaer Karl V, ha pemp bugel o doe. Div verc'h a eas da wragez, en o zouez Maria de' Medici, a zimezas d'ar roue gall Herri IV. Goude marv e wreg e 1578 e timezas d'e bried-kleiz, Bianca Capello; kement-se ne roas ket brud vat dezhañ e-touez ar bobl, a oa troet abaoe pell a-enep dezhañ, hag a damalle e vuhez fall dezhañ .\nMervel a eure, war un dro gant Bianca d'an 19 a viz Here 1587. Pell amzer e voe kredet e oa marteze gant ar malaria, goude ma oa diskred e c'halle bezañ goude lonkañ kontamm. Lavaret ez eus bet e oa Ferdinando Iañ de' Medici (1587-1609), breur d'he fried an dug-meur Francesco ha dug-meur war e lerc'h, an hini a oa kiriek da se: en e di o devoa koaniet ha kasoni a vage ouzh Bianca.\nE miz Kerzu 2006 e oa kaoz e kazetennoù Italia eus dielfennadur avuoù an daou bried ha kavet roud eus arsenik.\nE 2007 eo bet kadarnaet ar c'hontammadur, gant ur studienn embannet er British Medical Journal. Ar muntr avat n'eo ket prouet.\n↑ Le Nouvel Observateur, n° 2201, 18-24 Genver 2007, p.85\nAdtapet diwar « https://br.wikipedia.org/w/index.php?title=Francesco_Iañ_de%27_Medici&oldid=1948208 »


Sul 5 a viz Gwengolo 2021 – Lann-Anna\nHome Gregorian Sul 5 a viz Gwengolo 2021\nSul 5 a viz Gwengolo 2021\nMisal nevez : 23 Sul eus an amzer e-pad ar bloaz\nUsus Antiquior : ar Pemzekvet Sul goude ar Sul-Gwenn\nNouveau Missel : 23e Dimanche du temps ordinaire.\nUsus Antiquior: Dominica Decima quinta post Pentecosten\nMisal nevez: Mark 7\nEn amzer-se, en em zastumas en-dro da Jezuz ar Farizianed hag hiniennoù eus ar Skribed deuet eus Jeruzalem. O welout darn eus e ziskibion o kemerout o fred gant o daouarn dic’hlan, da lavarout eo hep bezañ o gwalc’het, e kavent abeg enno. Rak ar Farizianed hag an holl Yuzevion ne zebront ket o boued hep bezañ gwalc’het ervat o daouarn, stag ma ‘z int ouzh Hengoun ar Re Gozh; ha pa zeuont en-dro diwar al leurgêr, ne zebront ket hep bezañ strinket dour warno o-unan; ha kalz traoù all a zo c’hoazh a viront hervez an Hengoun: gwalc’hadurioù an hanafoù, ar podoù, al listri-arem. Goulenn a reas eta ar Farizianed hag ar Skribed outañ: «Perak ne vir ket da ziskibion-te Hengoun ar Re Gozh, pa gemeront o fredoù gant o daouarn dic’hlan?» Respont a reas dezho: «Brav-kenañ en deus diouganet Izaia diwar ho penn, pilpouzed ma ‘z oc’h, p’en deus skrivet: Ar bobl-mañ am enor gant he muzelloù,\nmet he c’halon a zo mil-bell diouzhin; un aner eo an doujañs a ziskouezont din pa gelennont ur gelennadurezh a zo gourc’hemennoù a-berzh an dud. Lezel a rit gourc’hemennoù Doue a-gostez evit mirout Hengoun an dud.»\nHag o vezañ galvet adarre ar bobl davetañ e lavare dezho: «Va selaouit holl ha komprenit! N’eus netra a-ziavaez d’an den a gement a c’hell e lakaat dic’hlan en ur antren ennañ; hogen ar pezh a zeu er-maez eus an den eo an hini a laka dic’hlan an den. Neb en deus divskouarn da glevout, ra glevo! » Rak eus an diabarzh, eus kalon an dud e teu ar mennadoù fall: Gadaliezh, laeroñsi, muntrerezh, avoultriezh, gwall-c’hoantegezh d’ar madoù, fallagriezh, touellerezh, orged, avi, droukkomz, lorc’hentez, diboellegezh. An holl fallentezioù-se a zeu eus an diabarzh hag a laka an den dic’hlan.\nominica Decima Quinta post Pentecosten\nSalm 85, 1-2-3\nStouit ho skouarn, Aotrou, ha respontit din; va Doue, salvit ho servijer en em fiz ennoc’h. Ho pet truez ouzhin, Aotrou, rak davedoc’h e c’halvan a-hed an deiz.\n+ 4 / Lætífica ánimam servi tui : quia ad te, Dómine, ánimam meam levávi.\nRoit levenez da ene ho servijer,\nrak davedoc’h Aotrou e savan va ene.\nUtilisez les flèches haut/bas pour augmenter ou diminuer le vo\nSul 29 a viz Eost 2021\nSul 12 a viz Gwengolo 2021


Naig Gars - Wikipedia\nNaig Gars (Anne Le Gars e marilh ar boblañs) a zo ur stourmerez vreizhat. Kelennerez istor ha douaroniezh eo.\n2 Ar stourmerez\nGanet eo bet d'an 11 a viz Du 1956 e Kemper. Eus Brieg eo he familh ; seizh bugel enni. Goude he bachelouriezh e labouras evel gwerzherez e stal he mamm-gozh. Labourat a reas goude el labour-douar. kendelc'her a rae gant e studioù peogwir e tapas an DEUG e 1982.\nEveshaerez ha studierez e voe etre 1982 ha 1987. Goude ur vestroniezh istor e 1985 e voe degemeret er C'hAPES e 1987. Kelennerez eo abaoe er c'hlasoù divyezhek. Ganet he deus daou vugel : Anna e 1982 ha Yann e 1984.\nAr stourmerez[kemmañ | kemmañ ar vammenn]\nStourmerez eo bet abaoe ar bloavezhioù 1973,74 ha 75 el lise.\nKendalc'het he deus war meur a dachenn (ekologiezh, gwir ar merc'hed, brezhoneg, stourm evit ar brizonidi politikel breizhat (KAD-Kuzulioù an Distaoliadeg-) ...). Emezelañ a reas en Emgann pa voe krouet ar strollad e 1983. Anvet e voe mouezh aotreet ar strollad e 1987.\nPellaat a reas diouzh Emgann adalek 1993.\nSkrivet he deus meur a levr ha krouet ar gevredigezh Ijin evit stourm evit sevenadur Breizh e bro Gemper.\nE 1999 ec'h emezelas en UDB e miz Gwengolo 1999.\nDilennet e voe e kuzul-kêr Pluguen e 2001. Eilmaerez karget eus ar c'hehentiñ e voe. Dilennet e voe kuzulierez rannvro e 2004 hag a-nevez e 2010. Anvet e voe ezel eus kuzul-merañ Ofis Publik ar Brezhoneg e 2010.\nE 2014 e kemeras penn ul listenn "Gauche bretonne, Kemper a-gleiz" evit an dilennadegoù kuzulioù-kêr (6,06% eus ar mouezhioù e c'hentañ tro).\n1995 : Breizh Europa, histoire d'une aspiration, IJIN.\n1996 : Marie Le Bec : Chronique de Menez Banal, oberenn istorel, Keltia Graphic.\n1999 : Les bretons par eux-mêmes, An Here.\n1996 : Chao e Kêris, romant, Delioù.\n1997 : Ni hon-unan, Al Lanv.\nAdtapet diwar « https://br.wikipedia.org/w/index.php?title=Naig_Gars&oldid=1868821 »\nKemmoù diwezhañ degaset d'ar bajenn-mañ d'an 26 Meu 2020, da 09:56.


Samora Moisés Machel (29 a viz Gwengolo 1933 - 19 a viz Here 1986) a oa ur politikour ha prezidant kentañ Mozambik.\nLabourat a reas evel klañvdiour e Lourenço-Marquès (Maputo hiziv) a-raok divizout stourm ouzh an drevadennerien portugalat. Evit-se e tilezas e wreg hag e vugale hag ec'h emezelas d'ar Frelimo ha mont da heuliañ ur stummadur soudardel da Aljeria. E 1964 e oa e-touez ar vrezelourien a gasas an emgannoù kentañ evit dieubiñ Mozambik hag e 1970 e oa e penn ar Frelimo.\nEtre miz Gwengolo 1974, pa voe divizet un harz-tennañ ha dizalc'hiezh da zont Mozambik, hag ar 25 a viz Even 1975 ma teuas an dizalc'hiezh da wir, e voe harzet ha kaset da gampoù-bac'h pe fuzuilhet an darn vrasañ eus eneberien ar Frelimo. Samora Machel a'n em gavas neuze e penn ar Stad nevez, sokialour ha tost ouzh an URSS. Ar brezel diabarzh etre ar Stad hag izili ar Renamo a reas e reuz e-pad bloavezhioù goude an dizalc'hiezh.\nD'an 19 a viz Here 1986 e flastras karr-nij Samora Machel e Suafrika, 300 m diouzh an harzoù gant Mozambik, pa zistroe diouzh ur guzuliadeg e Lusaka gant prezidanted all ar c'horn-bro.\nSamora Machel · Joaquim Chissano · Armando Guebuza · Filipe Nyusi\nAdtapet diwar « https://br.wikipedia.org/w/index.php?title=Samora_Machel&oldid=1814788 »\nKemmoù diwezhañ degaset d'ar bajenn-mañ d'an 13 Kzu 2018, da 00:02.


Pajenn:Sales - Introduction d’ar Vuez devot.djvu/205 - Wikimammenn\nPajenn:Sales - Introduction d’ar Vuez devot.djvu/205\nur vuez vad. Ar C’heriou pere o deveus ponchou coat a-ziouc’h rivierou bras, o deveus aon na daent gant an dour quellies reverdi a vez ; mæs ar re o deveus ponchou mean n’en em lequeont quet e poan eus ar reverdiou bras so-quen : dememes ar re a so fontet mat e doujanç Doue hac en e garantez ne gustumont ober man eus a reverdi an teodou injurius, mæs ar re en em guef sempl a zeu d’en em inquieti da bep mare. Certenamant, Philotee, an hini a fell dezàn caout reputation vad e speret an oll a zeu d’e c’holl e speret an oll ivez, hac e verit coll an enor nep piou-bennâc a fell dezàn e gaout diouz tud pere a so disenoret o-unan dre ar viçou ma zint sujet dezo.\nAr reputation ne deo nemet evel un ansain pehini a zisquez p’eleac’h e loich ar vertuz : ar vertuz eta a dle beza preferet ato e peb tra hac e peb leac’h. Ha rac-se mar lavarer ez ouc’h un hipocrit pe un hipocrites, abalamour ma zouc’h en em roet d’an devotion ; mar lavarer ez ouc’h un den laich ha digouraich, abalamour ma hoc’h eus pardonet an injur so great deoc’h, grit goab a guemense tout. Rac ouzpen na deus nemet tud sot hac impertinant a guement a ra an seurt jugeamanchou-se, pa dleffac’h coll hoc’h hano mad, ne rancac’h quet dilesel ar vertuz na distrei diouz an hent mad eus ho silvidiguez, abalamour ma zeo ret preferi ar frouez d’an\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/205&oldid=102112 »\nKemmoù diwezhañ degaset d'ar bajenn-mañ d'an 24 Mae 2017, da 23:50.


Kensonenn dent - Wikipedia\nEr yezhoniezh e vez implijet an termen kensonenn dent (saoz.: dental consonant) war dachenn ar fonetik hag ar fonologiezh evit komz eus ur gensonenn ganti an dent da lec'h distagañ pennañ, da lâret eo e stok pe e tosta penn an teod ouzh penn-adreñv an dent.\nAlies a-walc'h e ra yezhoù ar bed pe gant kensonennoù dent (evel e spagnoleg) pe gant kensonennoù kevig. E meur a yezh indezek avat, en o zouez ar sañskriteg hag an hindeg e reer gant rummadoù fonemennek kevig ha dent.\nN'eus arouezenn ispisial ebet evit reuzskrivañ kensonennoù kevig en ur mod disheñvel diouzh ar c'hensonennoù dent ha mar bez ezhomm merkañ al lec'h distagañ resis e ranker ober gant sinoù diakritek skrivet dindan an arouezennoù hag a dalvez evit skrivañ kensonennoù dent, da skouer [s̪, t̪, n̪, l̪] keuit ha ma talvez an arouezennoù hep sin diakritek ebet evit merkañ ar c'hensonenoù kevig.\nSetu ar c'hensonennoù dent pennañ gant bep o arouezenn hervez reolennoù treuzskrivañ al lizherenneg fonetikel etrebroadel:\ndent dre fri (mouezhiet) spagnoleg onda [on̪d̪a] "gwagenn"\ndent dre serriñ divouezh spagnoleg toro [t̪oɾo] "tarv"\ndent dre serriñ mouezhiet spagnoleg donde [d̪on̪d̪e] "pelec'h"\ndent dre daravat divouezh poloneg kosa [kos̪a] "falz"\ndent dre daravat mouezhiet poloneg koza [koz̪a] "gavr"\ndent dre daravat divouezh\n("etredent") saozneg thing [θɪŋ] "tra"\ndent dre daravat mouezhiet\n("etredent") saozneg this [ðɪs] "(an dra)-mañ"\ndent dre dostaat (mouezhiet) spagnoleg codo [koð̞o] "ilin"\ndent dre dostaat a-gostez (mouezhiet) albaneg halla [haɫ̪a] "kazel"\ndent dre stlakat (mouezhiet)\ndent dre froumal (mouezhiet) marchaleg Ebadon [ebɑr̪on̪] "Ebadon"\ndent dre strakal (divouezh)\ndent dre entarzhañ (mouezhiet)\nKlik dent xhosaeg ukúcola [uk’úkǀola] "malañ"\nAdtapet diwar « https://br.wikipedia.org/w/index.php?title=Kensonenn_dent&oldid=1920241 »\nKemm diwezhañ d'an 1 Gen 2022 da 12:01\nKemmoù diwezhañ degaset d'ar bajenn-mañ d'an 1 Gen 2022, da 12:01.


Dreadnought - Wikipedia\nAn HMS Dreadnought 1906 eus ar Royal Navy, ar c'hentañ bag doare dreadnought\nAn dreadnought (which dreads nought : "n'en devez aon rak netra") e oa al lestr-hobregonet diazez e penn-kentañ an XXvet kantved. Ar c'hentañ hini implijet gant ar Royal Navy, an HMS Dreadnought, a oa bet ken souezhus ul lestr pa oa bet moret e 1906 ma chomas stag an anv ouzh ar bigi dammheñvel outañ.\nGraet e vez pre-dreadnoughts eus ar bigi a oa bet savet a-raok 1906. Daou gemm bras zo bet degaset gant ar rummad dreadnought : un armañ doare all-big-gun (kanolioù tev nemetken), gant kalz muioc'h a ganolioù ponner evit ar bigi en a-raok, hag ur motor dre aezhenn.\nAn dreadnought diwezhañ, USS Texas BB-35 (1912-1948) eus an US Navy, e Houston.\nUl lestr-mirdi eo bremañ, livet e Measure 21, Navy Blue System Camoflage evel ma oa e-pad an Eil Brezel-bed. Empennet e oa bet an touellivadur evit ma vije diaesoc'h d'an nijerezed e ziskoachañ war ar c'heinvor.\nTresoù[kemmañ | kemmañ ar vammenn]\nPal diazez saverien ar bigi doare dreadnought a oa kaout ar muiañ a hobregon, tizh, hag armamant posubl evit ur vag marc'had-mat. Mennozh diazez an dreadnought a oa bezañ ur vag gant un armamant "all-big-gun". Ne oa ket disoñjet an hobregon dreist-holl a live linenn vor ar vag. An armamant a-eil, kreizenn an tan, hag an difenn enep torpilhennoù a oa pouezus ivez.\nKreskan niver a vigi brezel adalek 1905 ha war-lerc'h. An doare bigi brezel dreadnought a ya war-gresk kalz etre 1905 ha 1920, a-raok ma vefe enaouet ar Washington Naval Treaty e 1922\nAdtapet diwar « https://br.wikipedia.org/w/index.php?title=Dreadnought&oldid=1811170 »\nGeriaoueg ar brezel\nKemmoù diwezhañ degaset d'ar bajenn-mañ d'an 23 Du 2018, da 20:36.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/399 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/399\nI. THESSALONIED, I.\nd’al Laodiceed. (17) Ha livirit da Archippus : Laka evez-mad ouz ar garg ec’h euz recevet digant an Aotrou, evit gallout he ober ervad.\n(18) Me, Paol, a zalud ac’hanoc’h gant va dorn va-unan. Ho pezet sonj euz va liammou. Ar c’hras ra vezo ganeoc’h ! Amen.\nPAOL, ha Silvan, ha Timoteus, da Iliz an Thessalonied, en Doue an Tad, hag en Aotrou-Jesus-Christ. Gras ha peoc’h digant Doue, hon Tad, hag an Aotrou Jesus-Christ.\n(2) Renta a reomp bepred grasou da Zoue evidoc’h holl, oc’h ober memor ac’hanoc’h en hor pedennou ; (3) o kaout sonj bepred, dirag Doue hon Tad, euz a oeuvrou ho feiz, euz a labouriou ho karantez, hag euz an nerz euz hoc’h esperans,en hon Aotrou Jesus-Christ ; (4) oc’h anaoud, breudeur muia-karet gant Doue, ar choaz a zo bet great ac’hanoc’h. (5) Rag hon Aviel n’eo ket bet evidoc’h en komzou hep-ken, mes beza e oa ive galloud assambles ganthan, hag ar Spered-Santel, hag eun abondans vraz a breuvennou ; c’houi hoc’h-unan a oar penaos omp bet en em gomportet en ho touez, hag abalamour deoc’h.\n(6) Hag ez oc’h bet henvel ouzomp-ni, hag ouz an Aotrou, dre m’oc’h euz recevet ar ger gant joa ar Spered-Santel, e-kreiz kalz a afflictionou ; (7) en hevelep doare ma’z oc’h deuet da veza skoueriou d’ar re holl ho deuz credet, er Macedonia hag en Akaia. (8) Rag, n’eo ket a-walc’h ma vez bet klevet ger an Aotrou euz ho pro er Macedonia hag en Akaia, mes ar feiz hoc’h euz en Doue a zo bet anavezet en pep leac’h, en hevelep doare n’hon euz ket ezom da gomz a gement-se. (9) Rag ho-unan e leveront pebez digemer hon euz bet diganeoc’h, ha penaos ez oc’h distroet euz an idolou da Zoue, evit\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/399&oldid=125525 »


Ronan Huon - E vuhez\nKelenner er bloavezh 47\nUr bloaz e Bro-Gembre\nLennegezh evit an deiz a-vremañ\nGanet eo bet Ronan Huon e St Omer d’an 3 a viz Eost 1922, ne oa ket 6 miz c’hoazh pa erruas e Lannuon gant e dud. Archer e oa e dad, ha tremen a reas Ronan (René d’ar c’houlz-se) e yaouankiz e jandarmiri Lannuon. Seitek vloaz eo bet o chom eno gant e dud hag e c’hoar Yvette, a-raok mont da Roud ar Roc’h e karter Sant Nikolaz en un ti nevez savet gante just a-raok ar brezel. Brezhoneg a veze klevet e Lannuon forzh pegement, met na René bihan nag e c’hoar Yvette ne ouient brezhoneg . Pa’z ae da vakañsiñ da St Eutrop da di ur vignonez d’ e vamm e kleve brezhoneg bemdez avat gant ar vugale. Eno zo deut un tamm emskiant dezhañ war-bouez yezh e vro o vont da goll ?\nTroet e oa e vamm hag e c’hoar gant al livañ hag ar paotrig a blije dezhañ tresañ ivez (diell tresadennoù bugaleaj). Disachet e voe e vuhez-pad gant al livadurioù, marteze diwar an divizoù en deveze gant e vignon Marcel Milès (diell livadurioù) Pa voe embanner e livas goloioù un nebeut levrioù.\nKaset e oa bet ar paotrig d’ar skol publik da gentañ ha d’ar skolaj prevez war-lerc’h. Un devezh war hent ar gêr e wel war astelloù ur stal levr Frañsez Vallée Le breton en 4O leçons. Prenañ a ra anezhañ p’en deus dastumet un nebeut gwenneien. « Ul levr kalz gwelloc’h a zo ganin eme ur c’hamarad dezhañ, ul levr deskiñ gant Roparz Hemon. Ma fell dit kaout titouroù kerzh da welout an Aotrou Bourdelles. Hennezh zo ur bern levrioù brezhoneg gantañ. » Hemañ a oa beleg ha kelenner e Skolaj Sant Josef Lannuon, eno e oa Ronan skoliad. Ha krog ar paotr yaouank da zeskiñ brezhoneg. (diell testeni yaouankiz 20 vloaz) Levezon bras en deus bet ar beleg war Ronan Huon d’ar mare-se.\nTapet e vachelouriezh gantañ war ar studioù klasel, -galleg, latin ha gresianeg- e reas Ronan Huon e soñj mont da gelenner. Deut e oa ar brezel. Pa n’helle ket mont war ar studi ez eas d’ober skol da Blistin ha plijet e voe gant ar vugale-se, brezhonegerien an holl anezho. Er bloavezh 42 e voe galvet da vont da labourat da vro Alamagn (STO). Chom a raio skoachet e-pad 9 miz hag e-keit-se e studio saozneg drezañ e-unan ha dre lizher e-pad ar bloaz 43-44 ( skol-Veur Angers). Studial a raio brezhoneg evel-just ha kembraeg e-pad ar prantad-se ha tapout deskadurezh (diell :va levraoueg)\nPa voe echu ar brezel e 1944 ez eas Ronan Huon da Skol-Veur Roazhon war studi ar saozneg. (diell : livret universitaire) « Du-se en deus graet anaoudegezh gant Pol Gourrierec. O-daou ez aent da zebriñ da ostaleri ar studieren. O-daou e tougent war o chupenn arouez an Trec’h-Meur (diell trec’h). Setu ma oant krog da gomz brezhoneg etrezo ha komprenet diwar ar gaoz kentañ e oant o chom e bep a ranndi er memes ti ! Diwar neuze e oant deut da vezañ mignoned. Ronan en doa skrivet pennadoù berr e Arvor dijà ha c’hoant en doa sevel ur gazetenn »(Elen Huon).\nHa setu ar gelaouenn Tir na n’og o voulc’hañ he hent gant an daou vignon yaouank(diell e miz c’hwevrer 1945). E-keit-se e oa Kened (Per Denez hag Arzel Even), Al Liamm e Pariz ( Andrev Latimier ha Per ar Bihan) oc’h ober kemend-all hag ar c’helc’hioù keltiek oc’h adlañsiñ o oberezh : startijenn ha youl ar yaouankiz daoust da reuz ar brezel.\nKelenner e voe Ronan Huon e Gwengamp da gentañ. Dispign a reas ul lod eus e bae kentañ da brenañ un daolenn bet livet gant Xavier de Langlais, unan eus ar seizh Breur, livour ha skrivagner.(diell skeudenn 47 + diell taolenn Langleiz) .E Gwengamp e kejas gant Polig Monjarret, Dorig le Voyer, Claudine Mazeas, Jef ar Penven... Seniñ bombard a rae gant kelc’h keltiek Gwengamp. Un torr a voe emichañs gant an dud-se, pa ne veze ket kalz a vrezhoneg gante. Diwar ar mank-se e teuas ar soñj da Ronan Huon, da Vefa De Bellaing, ha da Langleiz sevel ur c’hamp da zeskiñ brezhoneg. E kamp Bodadeg ar sonerien e Sarzhav e 1947 e voe kemeret an diviz gante ( Al Liamm 345 p 64) sevel Kamp etrekeltiek ar Vrezhonegerien (KEAV) a zo en deiz hiziv c’hoazh bev-buhezek ha brudet mat pa’z eo ar staj nemetañ dre soubidigiezh.\nSetu ar pezh a skrive diwar-benn krouidigezh KEAV : « E 1947 e oamp en em gavet e kamp ar BAS (Bodadeg Ar Sonerien) e Sarzhav. Ar c'hamp breizhat nemetañ e oa d'ar c'houlz-se. Eno e kelennen brezhoneg d'ar re a felle dezho. Hogen, ni, brezhonegerion, a gave deomp e oa re a c'halleg er c'hamp ha komzet hor boa a-gevret, Langleiz, Vefa de Bellaing ha me diwar-benn se. Deut e oa neuze d'hor soñj sevel ur c'hamp all ma vije e bal deskiñ ha komz hor yezh. Moarvat hor boa divizet meur a wech war ar gudenn. Em eñvor en em welen gant Vefa en tren o sevel raktresoù. Perak en tren ? N'ouzon ket, dre ma plij din an trenioù marteze. Vefa de Bellaing a lavar din avat e oa dindan ar gwez avaloù ! » Gwir pe get, er bloaz war-lerc'h, e 1948, e voe dalc'het kentañ Kamp Etrekeltiek Ar Vrezhonegerion e Kleder, dindan renerezh Langleiz. (Diwar lec'hienn KEAV www.keav.org)\nTreuziñ a reas Ronan ar mor e miz Gwengolo 1947 da vont ur bloavezh da Vro-Gembre, e-giz skoazeller e Abertawe (Swansea). Ur bloavezh a-bouez e voe evit ar c’helenner yaouank : ur skouer eo evitañ ar stourm evit ar yezh e Bro-Gembre, lenn a ra forzh pegement, oberennoù skrivagnerien kembreat, saoz, ha sachet e voe e evezh gant ar c’hontadennoù berr. Ober a ra anaoudegezh gant ur bern emsaverien, kejañ a ra zoken gant e dad-kaer da zont, Louis ar Meliner harluet e Bro-Gembre,un nebeut bloavezhioù a-raok anavezout e zanvez-pried. Eno en deus bet skrivet ul lod-bras eus e gontadennoù kentañ.\nHag e-keit-se « Un emglev a vo graet etre Tir na n’og hag Al Liamm. Un emglev a lavaran, met e gwirionez n’eo tamm resis ebet an traoù ha Ronan a seblant fuloret ruz pa resev e bro Gembre niverenn 6 Al Liamm Tir-na-nog ! En ul lizher rust a-walc’h e tamall da dud Pariz bezañ kinniget an emglev evel ma vije evit saveteiñ Tir na n’og, pa n’eo ket gwir tamm ebet an dra-se… A-benn ar fin ez eo bet plaenaet an traoù, n’ouzon ket re penaos. Hag an div gelaouenn a zo chomet kenstag evit atav. » (prezegenn Elen Huon, e wreg, d'an 30/03/2008 da geñver gouel al lennegezh, kendael aozet e Kemper gant Aber, kelaouenn lennegel ) ha (diell Per ar Bihan AL 345 p 80).\nKelenner e voe Ronan Huon e Landerne, e Kemper hag e Brest azalek 1950 betek e leve. Dimeziñ a reas e miz Gwengolo 1950 gant Elen ar Meliner, (diell skeudenn 1954) nizez da Loeiz Herrieu ( e penn ar gelaouenn Dihunamb) ha Loeiza ar Meliner (bet skrivet ganti ar Bont ar Velin - kentañ mouladur e 1938 Dihunamb Le Bayon-Roger- eil moulladur éditions Anagrammes). Pevar paotr o devoe, Gwennael,Tudual, Herve ha Riwal hag o sevel a rejont diouzh mennoz ar rummad emsaverien yaouank-se, e brezhoneg penn da benn. Emsaverien e oant er gêr ivez ar peb brasañ anezho ! E St Mark e Brest e oant o chom hag eno emañ Elen o chom c’hoazh.\nKelenn a reas brezhoneg e-pad meur a vloaz ouzhpenn e amzer labour.\nE-kerz ar bloavezhioù-se e rae Ronan Huon skol-noz pa oa ar c’houblad yaouank o chom ru de la République e Brest. C’hoari-pezh a reas ivez gant e vignon Herri Leon : Un den a netra gant Roparz Hemon a voe c’hoariet en o ranndi hag e daou lec’h all dirak un nebeut tud.\nDiskleriet e voe an ti-embann Al Liamm en un doare ofisiel er bloavezh 1957 met er bloavezh 48 e voe embannet al levrioù kentañ, ar c’horf dindan treid va zad-kozh ha Goavan hag an den gwer gant Roparz Hemon.(rann ti-embann Al Liamm) Ar gelaouenn AL Liamm bep eil miz hag an ti embann a voe diwar neuze e vuhez ha ne oa vakañsoù ebet da gaout koulz laret; bras e oa ar samm. Un doare e oa ar gelaouenn Al Liamm da roiñ an tu da skrivagnerien yaouank da zeskiñ ar vicher ha d’o broudañ da vont pelloc’h. Mil daou c’hant den bennak o deus bet skrivet er gelaouenn en 60 vloaz diwezhañ-mañ !(lec’hienn AL) Da reiñ boued-spered d’ar vrezhonegerien lennek e voe talvoudus-bras embannadurioù Al Liamm etre ar bloavezhioù 50 ha 8O. 300 levr war-dro a zo bet embannet etre 1948 hag ar bloavezh 2OOO. E wreg Elen a rae war-dro ar c’hontoù. Janed Queille hag Elen a labouras e-pad bloavezhioù da gas levrioù diwar ar goulennoù dre lizher. Muioc’h a vec’h a voe c’hoazh war o choug pa zeuas Yann Goasdoue ( bet e penn Coop Breizh goude-se) da veajour-kenwerzh evit embannadurioù Al Liamm. Toullet e oa an hent gant Ronan Huon hag e genlabourerien hag ez ejont gantañ hep termal.\nSkrivañ a reas Ronan Huon re nebeut diouzh e santimant- dre ziouer a amzer sur a-walc’h-. An dastumad barzhonegoù, Evidon va-unan a voe embannet e 1955. Plijetoc’h e voe gant skrivañ danevelloù goude-se; An Irin glas (1966) hag ur vouezh er vorenn (1980) a ziskriv darvoudoù buhez an dud e bed e amzer( rann danevelloù). Un dastumadenn a voe gant kontadennoù an daou levr-mañ hag un nebeut kontadennoù bet chomet diembann ( danevelloù Al Liamm 2007)\nLenn a rae kalz ha war e daol-noz ec’h en em gave levrioù skrivagnerien saoz, amerikan, kembreat, iwerzhonat (Ernest Hemingway, Faulkner, Carver, Franck O’Connor, Salinger, James Joyce) Thekov a blije kalz dezhañ, gallaoued ivez e-giz Maupassant ha tostoc’h ouzhomp A Saumon, Huguenin, Butor,Céline. Levrioù barzhonegoù a oa en e levraoueg ivez: Prévert, Baudelaire, Max Jacob, Supervielle ... Lenn pe kentoc’h adlenn a rae aketus skrivagnerien vrezhonek brudet evit liv o yezh (Yeun ar Gow, Fañch al Lae) ».( prezegenn Elen Huon-ar Meliner e Kemper er bloavezh…. ?)\nDa glask kompren gwelloc’h tro-spered Ronan Huon, ha gant piv eo bet awenet eo talvoudus lavaret e plije filmoù Eric Rohmer ha re Bergmans dezhañ. Brudet eo an heuliad “ les contes moraux“hag an doare ma’z eo bet filmet“Ma nuit chez Maud(1969) pe le Genou de Claire(1970) ; skeudennet eo ar vro e-giz ma ra ul livour, a vunudoù. « Ma marvailhoù, eme Eric Rohmer, a zo enno istor tudennoù a blij dezho dielfennañ o soñjoù hag o zro-spered. (la revue du cinéma n°71 miz genver 1973). Kemend-all a blije da Ronan Huon ober en e gontadennoù.\nKrouiñ ul lennegezh vodern a oa ar pouezhusañ tra evitañ ha gwir eo ne oa troet war al lennegezh gozh.\nAl labour diwezhañ bet kaset da benn gant Ronan Huon hag eñ skuizh-bras, a voe reneveziñ geriadur galleg-brezhoneg Roparz Hemon ; dre zever e reas kement-se, ne oa ket yezhoniour en e galon. (.\nKennerzhiañ hon identelezh o deus graet Ronan Huon hag e genlabourerien, Per ar Bihan, Andrev Latimier hag an difazierien…pismigerien al labour vat, troet war-zu an amzer da zont… a dra sur.\nTesteni yaouankiz adskrivet\nPrezegenn Elen Huon e-kerz kendael gouel al lennegezh aozet gant Aber e Kemper (30/03/2008)\nistor familh Elen ar Meliner, gwreg Ronan Huon


Drezen-Riou-Kerrien : hadenn ar yezh o kellidañ e Bro-Spagn – Le Trésor du breton écrit\nDrezen-Riou-Kerrien : hadenn ar yezh o kellidañ e Bro-Spagn\n« Lakaet em eus em sońj dont da vezañ ur skrivagner em yezh vroadel »\nPeuzvat eo anavezet bremañ e bed al lennegezh vrezhonek istor trikon Ondarribia diwar skridoù Youenn Drezen (E Koun Jakez Riou) ha studiadennoù Fañch Morvannou. A drugarez da Yves Le Drezen, mab e dad, em eus bet an aotre da sellet pizh ouzh dielloù ar skrivagner bigouden, kement ha kompren peseurt taol kurun en doa lakaet anezhañ da dommañ ouzh Breizh hag ar brezhoneg ha penaos eo en em gavet gantañ ar c’hoant mont da skrivagner.\nE Skolaj Ondarribia\nKontet en deus deomp Youenn Drezen penaos e oa en em gavet d’ar 14 a viz Even 1911 da gemer an tren e porzh houarn Kemper da vont da Vro-Euskadi. Gantañ e oa Bretoned yaouank all bet dibabet gant un « tad gwenn » eus Kenvreuriezh ar c’halonoù-sakr. Diazezet e oa an urzh e Paris, straed Picpus, hag ur skolaj en doa e Sarzhav e Bro-Gwened. Skarzhet e oant bet eus Bro-Frañs gant lezennoù 1901 war ar c’hevredigezhioù a zifenne ouzh an urzhioù katolik d’ober skol.\nNe oa ket nemet Kenvreuriezh ar c’halonoù-sakr a zo en em gavet en tu all d’ar Pireneoù, 133 kumuniezh a oa staliet e Bro-Vask ha 115 e Bro-Katalunia1.\nSkolaj kumuniezh Picpus a oa staliet e Beire e Bro-Nabarra a-raok bezañ kaset e 1908 da Ondarribia (Fontarrabie e galleg) sko ouzh an arzoù etre ar stad C’hall hag ar stad Spagnol. Pa ’n em gav eno Yves Le Drezen eus Pont-’n-Abad, Jacques Riou eus Lotei ha Jacques Kerrien eus Sant-Tegoneg, n’o deus nemet 12 vloaz. Kerrien ha Drezen a zo enskrivet er pempved klas da dra m’en em gav Riou er c’hwec’hved klas. D’ar mare-se n’eus ket anv da zistroiñ d’ar vro e mod ebet sed ma chomint 5 bloaz eno, troc’het ouzh o bro c’henidik. Ur c’hant bennak e oant er skolaj, an div drederenn anezho o tont deus Breizh.\nEr skolaj e teskont an danvezioù boutin d’ar mare-se, ouzhpenn ar galleg e vez desket dezho tammoù saozneg, spagnoleg ha latin. Meur a veleg eus an urzh a zo Bretoned anezho, met n’eus ket anv da implij ar brezhoneg e mod ebet. Ar vugale a bak deskadurezh evit netra evit bezañ stummet da vont da visionaer er broioù pell en Oseania hag en Amerika ar su.\nPenaos neuze eo troet speredoù hon tri Breizhat da garout o yezh c’hinidik betek dont da vezañ skrivagnerien eus ar c’hentañ troc’h hag anvioù bras al lennegezh vrezhonek ?\nYouenn Drezen en deus klasket respont d’ar goulenn-se en e bennad « E Koun Jakez Riou » embannet gant Gwalarn e 1938 just war-lerc’h marv e vignon bras eus Lotei. « A belec’h eo deuet al lusk ? N’omp ket evit degas d’hon enklask respont dereat ebet » a skriv Drezen. Lavarout a ra splann e oant holl o tizeskiñ o yezh vamm, karget m’edo o speredoù gant dañvezioù lakaet da bouezus gant tadoù ar gumuniezh : Latin, strilhouriezh, jedouriezh, mentoniezh, douaroniezh, istor an hen-pobloù hag istor Bro-C’hall eveljust.\n2. Ar c’harned du\nDisplegañ a ra Youenn Drezen « Ar brezhoneg n’eur ker evit mougañ e levezon er re a zo kouezet an hadenn en o ene. An hadenn evidomp n’oa da ober berzh nemet en harlu ».\nAl lizher kentañ a gaver en e zielloù a zo kaset dezhañ eus Karaez d’an 3 a viz Du 1913 ha sinet J. Jaffrennou : « Je vous envoie par ce même courrier les livres demandés par votre lettre du 1er novembre ». D’an oad a bevarzek vloaz neuze en doa goulennet Youenn Drezen digant Taldir-Jaffrennou, kaout levrioù diwar-benn Breizh. Kontañ a ra deomp en doa lennet -moarvat e levraoueg ar skolaj- ul levr beaj e Breizh « Au pays des menhirs » skrivet gant Léon Ville. Kaoz oa eus Pont ’n Abad e-barzh. Setu sachet evezh Youenn vihan, ha eñ klask gouzout hiroc’h war e vro gant an tad Le Bolzer eus Ploare ha gant an tad Kergoat eus Pleiben, o daou eus Kerne-Izel. An daou-mañ a zegemere « Le courrier du Finistère » ur gelaouenn sizhuniek divyezhek hag a lenne d’ar grennarded pennadoù o tennañ da vuhez kristen ar vro ha d’ar pardonioù.\nKement-se moarvat en deus lakaet kalon ar Vretoned yaouank da dommañ ouzh o bro c’hinidik. Drezen a lenne kalz hag adskrivañ en doa graet en ur c’haierig du ar barzhonegoù a blije dezhañ. E penn kentañ ar c’harned e lenner barzhonegoù gant Lamartine, gant Victor Hugo ha barzhed gall disoñjet o anv hiziv.\nAr varzhoneg gentañ o tennañ da Vreizh « La prière du soir en Bretagne » gant Arsène Vermenouse2 a ziskouez mat ne oa e levraoueg ar Gumuniezh nemet levrioù a oa deuet mat d’an « tadoù gwenn ». Adalek an hanter eus ar c’harned eo leuniet penn- da-benn ar pajennoù gant barzhonegoù war dañvez Breizh : Auguste Brizeux « grand barde breton », Théodore Botrel « poète breton », Gérard de Montalan « poète breton inconnu hélas », Turquety « grand poète breton », Besse de Larze « bon poète breton », H. Violeau « poète breton ». Pelloc’h e kaver barzhed all oc’h ober menneg eus Breizh : François Coppée (Á Brizeux, Chanson écossaise), A. de Lamartine (Gallois et Bretons).\nGwelet a reer mat pelec’h e ya an Drezen da glask e voued spered ha moarvat e kaver roud aze eus levrioù bet kaset dezhañ gant Jaffrennou.\nMet skoachet e-kreiz ar c’harned e kaver ur berlezennig. Skrivet en deus Youenn vihan ur bevaradenn a ziskouez mat eo peget kleñved ar vro en ennañ :\nOui, en vain au fond de l’Espagne\nExilé pour plus de cinq ans\nOn veut de ma chère Bretagne\nÉteindre en moi les sentiments\nAdalek neuze eo krog an Drezen da glask muioc’h war e vro, war e yezh. Kemer a ra skiant e reer pep tra er skolaj da ziwriziennañ anezhañ, e ser ober ur misionaer mat pelloc’h. Skrivañ a ra : « … et la langue celtique que je vais oubliant de plus en plus3 »\n3. Levezon ar Barzhaz Breizh\nE-pad ar Brezel Bras, meur a dad eus Kompagnunezh ar C’halonoù sakr zo bet galvet da vont d’an talbenn. Skrivañ a ra an Drezen d’an tad Bolzer evit goulenn gantañ e ali war ar Barzhaz Breizh. Anv al levr-se en doa klevet e-kerz ul lennadenn diwar-benn Hersart de la Villemarqué. Al levr a oa chomet war-lerc’h an tad Bolzer aet da vrezeliñ. Met ret eo kaout asant an tadoù gwenn evit gellet lenn anezhañ. Setu respont an tad Bolzer d’ar 15 a viz Even 1915 : « A propos, me dites vous, ce Barzaz Breiz mystérieux, qu’est-il au juste et serait-t-il permis ? C’est un recueil et si les chansons sont choisies, elles n’en sont pas moins de toutes couleurs et de tous les poids. Il y en a de trop légères pour intéresser les esprits pondérés comme le vôtre cher Yvon ou qui intéresseraient trop des esprits légers comme ceux des indiscrets qui à votre insu perdraient leur temps à les lire. Peut-être cependant qu’un des deux volumes échapperait à ce jugement d’ensemble. Voulez vous demander au père Norbert de jeter un coup d’oeil sur les traductions et de juger ? Quant à l’Histoire populaire, Oh grand coeur ! L’auteur, Soeur Anne4 …est de la famille de mon sergent et ami de Saint Brieuc, de la Messelière.\nQue Noménoé, Morvan, Lan Barbe-torte servent d’exemples aux jeunes vaillants qui brûlent de devenir des héros ! »\nSetu Youenn o lenn ar Barzhaz Breizh : « Prestet e voe din al levr prizius. Adskrivañ ris dre guzh ha dillo, daou varzhoneg : « Bale Arzhur » hag « Ar re c’hlas ». Tanet ar gwad em izili. Evit komz heñvel ouzh ar wirionez, ne intenten grik ebet er gwerzennoù-se… ne ouien ket lenn brezhoneg »5.\nLenn ar Barzhaz Breizh n’eus bet ul levezon bras war Youenn Drezen. Dibabet en deus an anv Arzhur pag eo bet kaset da vont da veleg e kloerdi Miranda-del-Ebro. Breur Arturo pe Frère Arthur, a voe e anv er relijion e-pad un nebeud mizioù. Drol a-walc’h e vije bet degemeret an anv-se gant an tadoù gwenn rak Arzhur n’eo ket ur sant anezhañ met ur roue. Marteze eo diwar levezon an tad Wilfrid Müller, rener manati Miranda-del-Ebro en deus heñchet Drezen ha Kerrien da beurzeskiñ brezhoneg evit mont da brechiñ pelloc’h en o bro : « N’eo ket ali, urzh eo, a roas dimp da addeskiñ ar brezhoneg kollet » a skriv Drezen. Kerkent ar vrezhonegerien a oa er strollad o deus lakaet dont levrioù. Drezen a c’houlenn ouzh person Pont ’n Abad kas danvez dezhañ. Setu respont an Ao. Tanguy, lorc’h ennañ o welet unan eus e barrezianiz dougen ar soutanenn wenn :\n« Je te fais adresser quelques brochures bretonnes et quelques cantiques dont la lecture et l’étude t’aideront à ne pas oublier le breton ».\nLakaat a reont da zont eus Breizh : Yezhadur Hingant, Emgann Kergidu, Feiz-ha-Breiz, ha kanaouennoù e-giz ar Bro gozh, Gwerz ker-Iz.\nUr seurt terzhienn a beg a-benn neuze er strollad brezhonegerien a oa er manati. Kerrien ha Drezen en em lak da sevel rolloù gerioù, ha sevel barzhonegoù oc’h hiraezhiñ d’o bro. Setu ur skouer eus o lennegezh en harlu diwar zorn Drezen :\nO den a oa gand anken bras\nLar din petra vi ben varc’hoas ?\nSell euz e hent coz ken distro\nA red a dreuz meaziou hon bro\nPed hen pleustras p’lec’h maint breman ?\nAn devezour gand komanant\nAr barz hunvreer, ar beleg\nAn otrou ganthan komz gallek\nN’emaint ket holl tremenet\nBugale goazet holl steuziet\nEt int da barn ar Peurbadus\nVar he c’herc’hen klask ta da guz\nAr breizad dre beva kristen !\nSell ouz an nenv, netra ken !\nHarp a gavont gant an tad Goulaouic eus Pleiben, lesanvet gante « Geriadur bev ». Met hemañ, galvet da vont d’an arme ne chomo ket pell gante. D’ar 5 a viz Genver 1917, emañ oc’h ober e goñje e Kintin er 71ved rejimant war droad. Respont a ra d’ul lizher e brezhoneg bet kaset dezhañ gant Breur Yann (Kerrien) ha Breur Arzur (Drezen). Diskouez a ra bezañ estonet gant araokadennoù hon daou gomper :\n« Gwel a ran o peus desket kalz a vrezonek abaoue am eus o kuitaet. Kavet o peus eun diccionair maro, mes gwelloc’h eget an hini beo. Kendalc’hit evelse ag abenn eun abaden a veac’h mistri guiziek guest da zeski d’ho mignon evurussoc’h egedoc’h e deus galet dont en e vro goz. »\nJean François Goulaouic, (Breur Marzin), siwazh dezho, a voe bet lazhet d’ar 4 a viz Mae e Montblond e departamant ar Marn. Diskouez a rae en e lizher e oa anaoudek ken-kenañ eus yezh e gavell.\nYouenn Drezen ne bado ket gant ar c’hoant distroiñ d’e vro, roiñ a ra e soutanenn e miz Meurzh 1917. Krignet eo e galon gant ar c’hoant distreiñ d’e vro. En e varzhoneg « Harlu » e tiskouez n’hell ket gouzañtiñ ken buhez ar gouent :\nDiskouez a ran ingal dremm seder d’ar re all,\nHa den ne oar perak ez eo va liou ken fall.\nDen ne oar eo taget marvel va ene paour.\nPetra eo d’in froud tomm Miranda-de-Ebro !\nN’eus d’in amañ dudi na gant mel na gant aour,\nAl louzou d’an harlu ne vleun nemet em bro.\nDizoloet en deus ivez hoal ar merc’hed, oc’h ober anaoudegezh gant ur vaouez a zeue da bediñ e chapel ar gouent. Un daolenn en deus kontet brav deomp en e romantig « Sizhun ar breur Arturo ». A-boan en em gavet e Kemper, an dra pouezusañ en deus graet eo prenañ ul levr brezhonek ha n’eo ket forzh pe hini : « O tiskenn e Kemper ez is war eeun da levr-di Salaun da brenañ Barzaz Breiz »6.\nDrezen n’eo ket troc’het kuit eus ar gouent e-giz ul laer anezhañ. Skrivet en deus d’an tad Müller evit displegañ dezhañ perak en doa dibabet « Ne vin na beleg na manac’h7 ». Wilfrid Müller a skrivo dezhañ ul lizher hegarat kenañ d’an 10 a viz Ebrel 1917\nMe alegro de que haya hecho uno novedad su viaje y encontraba su buena madre y demàs parientes con buena salud.Veo con questo que en esa siene buena proporcion de cumplir con todos sus deberes religiosos y creo que tendra mucho cuidado de no ofendar a Dios en lo mas ménimo8.\nSkrivañ a ra e miz Ebrel 1917, e Pont ’n Abad ar varzhoneg « Spern Gwenn » a vo embannet bloaz war-lerc’h er gelaouenn L’ Union maritime et agricole eus Kemperle, renet gant Leon Le Berre (Barz Abalor) ha kerkent adkemeret gant François Vallée e-barzh Kroaz ar Vretoned.9\nKlask a ra Drezen mont e darempred dre lizher gant e zaou gamarad chomet e Bro-Spagn. Siwazh dezhañ ne dremen ket e lizheroù war eeun da Riou ha Kerrien. Dalc’het e vezont gant an tadoù gwenn, ha n’o deus ket ar gwir na Kerrien na Riou da skrivañ da dud diavaez. Krediñ a ra e ra fas koad e vignoned outañ abalamour m’en deus dibabet kuitaat ar velegiaj. Ha setu eñ e-unan war hent ar brezhoneg.\n4. Skol lennegel Ondarribia\nAn hini kentañ a ray sin dezhañ eo Jakez Riou. Hemañ a zo bet galvet d’ober e amzer soudard hag en em gav e Pondi. Skrivañ a ra ur gartenn verr d’e vignon d’an 12 a viz Mae 1918 : « Lavaret dinn ive m’ar peuz great eun dra bennak en yez Breiz ; an dra-ze ‘raio plijadur din ha da Yann Kerrien er Spagn… va c’halon zo entanet, evel oc’h hini hag or c’halon a fell dezho kaout hag ober memez tra »\nBloaz war-lerc’h e miz Mae 1919 eo Kerrien a gas keloù. Hemañ goude bezañ echuet e amzer kloerdi zo bet aotreet da zistroiñ d’ar ger. Skrivañ a ra e galleg eus Penn-an-Eac’h-Sao-Heol e Sant Tegoneg :\n« Enfin, j’ai directement de vos nouvelles et je puis vous répondre sans que ma lettre tombe sous les yeux soupçonneux d’un P. Eugène. Non, cher ami, vos lettres ne me sont point parvenues… Chacun à sa vocation et je ne vous en voudrai jamais pour n’avoir pas choisi la mienne…\nRiou me parle d’un concours de gwerz sur « les oiseaux de Saint Patrick ». Comme lui j’ignore la légende, mais j’ai un homme que je puis consulter sans crainte d’être frustré, Mr Perrot, rener Feiz ha Breiz, vicaire dans St Thégonnec, un homme qui n’ignore rien de tout ce qui touche à la Bretagne. Je vous enverrai les détails et nous essayerons de concourir… Ça doit vous sourire d’être couronné aux jeux floraux bretons. Riou aussi a fortement envie d’essayer son génie poétique. »\nDont a ra a-benn hon trikon da embann un toullad barzhonegoù e kelaouennoù sizhuniek : Drezen gant e varzhoneg « Spern Gwenn », Riou a gav bod e Kroaz ar Vretoned renet gant Vallée e 1919 « Miz Mae » « Hanternoz e Beg ar Raz » da dra ma lenner ur skrid kentañ gant Kerrien nemet e miz C’hwevrer 1921 e Feiz ha Breiz. Pep hini en e gorn a boan da skrivañ. Met kenskrivañ a reont kalz hag o zaolioù-arnod (barzhonegoù, troidigezhioù, tammoù danevelloù) a vez barnet ingal gant ar re all. Setu perak e c’heller lâret ez eus bet ur gwir skol lennegel ganet diwar an darempredoù bet skoulmet en harlu.\nDrezen e-pad e amzer soudard (1918-1920) ha Riou pa n’eus labouret e ti un tenner-poltredoù o deus darempredet e Roazhon paotred Unvaniezh Yaouankiz Breizh (Marchal, Mordrel, Debeauvais) o deus roet dezhe ar c’hoant krouiñ ur bed nevez evit Breizh. O daou a zalc’ho en o spered e oa poent modernaat al lennegezh vrezhonek.\nDiouzh e du, Jakez Kerrien a dremen ar bloavezh 1921 en 35ved rejimant kirri-arsailh e Gwened. Du-hont e ra anaoudegezh gant ar Brestad Louis Nemo, ur « breizhad oc’h adkavout Breizh » :\n« Quand j’ai rencontré Nemo, c’était déjà un grand amateur des choses de chez nous, mais il était loin d’être le fervent d’aujourd’hui. C’est dans nos petits entretiens … que nous nous sommes confié nos idées et comme il arrive toujours dans ces tête-à- tête, nous en sortions un peu plus breton chaque fois ».10\nE paperioù Drezen e kaver e-leizh a droidigezhioù, a dammoù danevelloù, barzhonegoù, notennoù yezh, ne zihan ket da vont war-raok gant hent ar brezhoneg en deus dibabet. Lenn a ra kement tra a zo bet skrivet en hor yezh, dedennet eo gant istor ar Gelted, awenet-kaer eo gant Mac Pherson brudet evit e varzhoneg Ossian. Kavout a reer en e skridoù, heklev ar pezh a embanno diwezhatoc’h en e varzhoneg hir « Kan da Gornog » :\nSteredenn ar zerr-noz ! Kaer eo da luc’h er gornog ! Sevel a rez da benn a-uz da wabren : gorrek eo da gammejou war an dosen. Petra welez war ar gompezen ? Tavet eo an aveliou arne. Euz a bell a deu tonigen ar froud. An holennou trouzus a bign war ar garregen diamen. C’houibu an abardaez a nij war o askilli bresk, safroni reont war an dachen. Petra welez, sklerijen gaer ? Hogen mousc’hoarzin a rez ha kimiadi. Diredeg a ra ar c’hoummou endro d’it gant levenez : souba a reont da bennad-bleo karadek. Kenavo, bann-sklerijen sioul ! Ra savo sklerijen ene Ossian.\n5 Kammedoù kentañ ar vicher skrivagner\nChomet ‘ zo diwar bluenn Youenn Drezen un tamm dornskrid a-bouez a ziskouez pegen mennet eo da vont war hent ar skrivañ. Un hent skosellek ha n’eo ket aes dezhañ ober e doull, dreist-holl pag emañ o labourat kalet e ti ur marc’hadour gwin eus ar Gelveneg evit gounid e vuhez.\n« Lakeat em eus em zonj tont da veza eur skrivagner em yez broadel. Ha pell zo eman ar zonj-se em fenn. Er bloavez seitek dija e douen ouzin va unan em ije skrivet e brezonneg, ha nemet e brezonneg.\nSetu emaomp e penn diweza miz Eost ar bloavez unan war ’n ugent. Va brederiegez nemethi a zo bet studial ar brezonneg epad ar pevar bloaz hanter-se. Daoust a on me deut da zastum eun tamm ouiziegez e-kenver d’ar boan em euz kemeret ?\nIa ha nan ! e renkan me eilc’hiria. Ia ! rag lennet em euz koulz laret an holl leoriou bet skrivet e brezonnek, leoriou divlas kenan, red en anzao. Anavezout a ran e gred din ar peb muia euz ar gomzou a vez rannet en deiz hirio e Broiou Leon, Treger ha Kerne. Ha touchennet oa madik awalc’h war lennegez paotred ar Morbihan.\nHogen m’oarvad, n’on ket evit lakaat pemp linennad skrid a-blom, en o saw nemet dont a rafe ar c’houezen ruz war va c’horre. M’hen tou on glac’haret kenan euz kementsé. Ha ma n’ez ean muioc’h war-raok hiviziken e vo koulz d’inn lezel peb tra a-istribilh.\nHogen abarz en em jala, ar gwella m’euz eo klask euz a belec’h e teu va zienez awen, klask perag eo eet va spered da hesk-kraz.\nEn amzeriou kenta m’edo adzesket ganin va yez e skriven forzik sonigou drant, gweziou melkonius diwar an tu m’oan troet. N’eo ket eta pegwir em eus chenchet yez eo ez on deut da veza difrouez. Ma oan mad war ar gallek e c’hallen ivez diskleria freaz va zonjou e brezonneg.\nHogen, estr-eget turia war ar brezonneg eo red d’eomp ober. Ar bara pemdeziek a ranker he c’houniz ivez. Tregont miz ez on bet er Gell-venneg. Eno edo moan an amzer a jome d’in evit pleal war va studiou. Goude eun devez torr-penn, nemeur a c’hout em oa d’en em lakaat da skriva. Neuze eun den yaouank ugent bloaz ne voar ket chom he-unan, hag evit aveli va fenn araog mond da gousket ez een eta varvailhat gand va c’heneiled.\nEn amzer-se a verve em empenn kant ha kant danvez, mat da wellaat va zoare-skriva. Testen eur pez-c’hoari e tri arvest, eun danevell diwar-bouez martoloded an amzer-vreman, unan all vraz diwarbouez ar Fontanella, an hini a zismantras Penmarc’h ; mennadou m’en deuz tridet alies ganto va c’halon, paz een da vale war an aod tomm-heoliet, pe war menez ar veilh-vor war zu feunteun Kerleger dindan eun oabl o lugerni gand stered diniver. Va mennadou zo chomet mennadou. Hag abenn breman e grog ennhon eun diegi spontus pa gemeran ma fluen evit skriva ha pa ne vez ken nemet eun tamm lizer-netra.\nHenvel on deut da veza euz eur park a ziwane ennhan eostou puilh hag a zo bet lezet da repoz re-bell gand an arer. Barr-arneou zo deuet gand glao hag avel. An douar-mat a zo bet kaset d’an traoniou. Hag abreman, p’eman o klask toulla irvi endro, ne gav he c’hleor hag he ziskonserezed nemet grouan kraz ha kerrek.\nMerglet on ; ha m’az eo gwir em euz klasket alies en em zivergli ez eo ken gwir all, em euz en em gemeret fall evit-se. Hogen, n’eo ket awalc’h mac’ha ha divac’ha start, labourat gant skiant a zo furoc’h. Hag eur fall tra n’on ken, ma ne teuan ket abenn da roi d’am fluen bek lemm nadoz.\nBrezonnek awalc’h e c’houzan, komzou ha stummou yez ; deskadurez em euz ivez eun tammik war beb tra.\nMa ! elec’h tremen va holl amzer gollet da droi saozneg galleg pe me oar-me e brezonneg ez an da ginnig d’heoc’h pennadou skrid dozvet ganin ; danevellou hir, konchennou berr, traou mantrus, peziou-c’hoari goaper, envoriou, prederiou ; difoultre oun euz ar pez e zozvin, gand ma zalc’hin va spered dihun, hep ehan, gand ma en em voazo ar gomzou da zourral euz beg va bluen ken eaz redent gwechall e gallek. »\nDarempredoù stank en deus Drezen gant Jakez Kerrien er bloavezh-se. Ul lizher ar miz o deus eskemmet ha leizh a raktresoù skritur gante. Kerrien a zo e Gwened oc’h ober e amzer soudard. E-giz gwechall e Miranda-del-Ebro e vezont o kenlabourat asambles da vont war-raok da vestroniañ stummoù skrivet o yezh mamm. En ul lizher eus a viz Du 1921 e ro Kerrien kuzulioù a-bouez d’e vignon bigouter :\n« Da yez zo pinvidik ha sasun, barrek da staga ouz n’eus forz peseurt danvez…Me garfe ne vije pik du ebet en da amann. Siouaz ! Koulskoude an dra-ze eo ar penna : skriva reiz. Petra vern kaout ijin hag anaout mat ar geriadur ma ne ouzor ket reolennou ar yezadur ? Ne rimp netra, na te na me keit ha ma ne ouezimp ket peur eo ret chench eul lizeren e leac’h ma leac’h.\nAn dra-ma n’e ket reiz-skrivadur eo evel ma peus c’hoant da gredi ; kalonen ar yez an hini eo. Kred ac’hanoun, desk ar yezadur. N’eus netra easoc’h eget deski hini an Ao. Vallée. Ken am boa anezi me veze neac’het alies ivez. Hogen brema ne vezan ket …\nKas a ran d’it endro, evit ma weli, da skrid diweza. Ar mankou merket gant liou a zo eneb d’ar yezadur ar re all, eneb d’ar reiz-skrivadur. Kompren a ri ne c’heller ket kas da voulla labouriou gwriet a vankou hag henvel kentoc’h ouz balbouzerez eur c’hrouadur.\nEn han’ Doue, desk, lenn kentoc’h grammadeg Vallée. Abenn eun hanter devez e ouezi anezi hag e c’helli skriva en eur yez c’hlan11.\nDiouzhtu goude ar brezel pevarzek eo reuzeudik plas al lennegezh er c’helaouennoù brezhonek. Perrot en deus roet lañs en dro da Feiz ha Breiz e miz Gouere 1919, Mouez ar Vro, kelaouenn Gourvil ha Jules Gros a zo berrbad, e-giz Buhez Breiz gant Pierre Mocaer. Kroaz ar Vretoned a ya da get e 1920. Ar gelaouenn Breiz Atao nevez krouet ne ro ket plas d’al lennegezh.\nN’ouzon ket ha komzoù eeun Kerrien en deus lakaet Drezen da chom heb embann netra. Deuet eo da vezañ sekretour Emgleo Sant Iltud, ti embann Perrot, met ne embann pennad lennegel ebet e Feiz ha Breiz. Ne vo embannet gantañ nemet un danevell beaj en Iwerzhon e miz Eost 1925. Duhont e kej en-dro gant Olier Mordrel en deus damzesket brezhoneg.\nOlier Mordrel a zo lemm e bluenn, n’eo ket gouest da lârout tra diwar-benn ar yezh anezhañ, met barnañ a ra danvez ur gontadenn bet kaset dezhañ gant Drezen, Ar bleizi alouberien : « C’est une oeuvre de toute jeunesse. Relis là. Extrais en les éléments qui te sembleront intéressants.Utilise les dans une trame et une rédaction complètement nouvelles. A mon sens, il y a peu à garder de la rédaction actuelle ».12\nKoulskoude Drezen a ra e vat eus an darempredoù mat en deus gant renerien Emgleo sant Iltud evit dont a-benn da vezañ kemeret er gelaouenn gatolik « Courrier du Finistère ». Kregiñ a ra gant e vicher kelaouenner e miz C’hwevrer 1924 hag e sin e baperenn gentañ « Ni ielo da voti » d’an 18 a viz Ebrel 1924. Adalek neuze e vo stank an darempredoù gant Roparz Hemon a zo kelenner war ar saozneg e Brest.\nE fin ar bloaz zo keloù da sevel ur gelaouenn lennegel a vije ur stagadenn da Breiz Atao. « Nous fondons un supplément littéraire breton trimestriel qui paraitra encarté dans B.A. du nom de Gwalarn. Il est sous la direction de Roparz Hemon, qui le met entièrement sur pied et en assure la rédaction…J’ai engagé Hemon à se mettre en relation avec toi. Il est ravis que tu saches l’Espagnol. C’est une fenêtre ouverte de plus sur le monde pour son gwalarn »13\nBloaz war-lerc’h ec’h embann e-barzh niverenn Gwalarn un droidigezh diwar ar saozneg : « Ar skarbouklenn vras 14» savet gant an amerikan Nathaniel Hawthorne. E miz Even e kemer ar vag e Plougastell da vont da Iwerzhon d’ar c’hendalc’h keltiek asambles gant Roparz Hemon. Adalek neuze e vo paotr an troidigezhioù e-barzh Gwalarn. Ne gred mont war dachenn ar faltazi nemet e 1928 gant ur gontadenn Nedeleg ha war dachenn ar romant nemet e 1932 gant An dour en dro d’an inizi.\nDrezen ha Riou a gendalc’h da zaremprediñ tadoù breton Ondarribia. Kas a reont ar gelaouenn « Le courrier du Finistère » dezho, met ivez o levrioù nevez embannet gant Gwalarn. An tad Bernard Kergoat a oar kalonekaat an daou gomper en o lusk lennegel « J’ai reçu avec plaisir les trois brochures que vous avez eu l’amabilité de m’expédier. En les parcourant, j’ai été frappé de la tournure littéraire que prend aujourd’hui le breton. Si l’on continue dans cette voie on arrivera prochainement à unifier les divers dialectes et à fixer l’orthographe. Toutes mes félicitations donc et mes encouragements au groupe « Gwalarn 15». N’en doa ket en em rentet kont anezhañ, penaos, en ul lenn pennadoù eus « Le courrier du Finistère » d’ar grennarded Youenn Drezen, Jakez Riou ha Jakez Kerrien en doa hadet greunenn ar brezhoneg e penn tri eus ar skrivagnerien wellañ o deus diazezet hol lennegezh modern.\nLoktudi miz Here 2019\n1Delaunay (Jean-Marc), De nouveau au sud des Pyrénées, Congrégations françaises et refuges espagnols (1901-1914), in Mélanges de la Casa Velazquez, 1982, p 259-287.\n2 Arsène Vermenouze, barzh auvergnat, ezel eus ar Felibridge. Skrivet en deus barzhonegoù diwar-benn Breizh en e levr « Mon Auvergne ».\n3 E koun Jakez Riou, p.46 in Gwalarn N°110 Miz Genver 1938.\n4 Anne de Mesmeur, skrivagnerez, bet savet ganti kentañ Istor Breizh e Brezhoneg.\n5 Drezen (Youenn), E koun Jakez Riou, op.cit. p.47\n6 Drezen (Youen), E koun Jakez Riou, op.cit.\n7 Pozioù diwezhañ Sizhun ar breur Arturo, emb. Al Liamm, 1949 & 1971.\n8 Laouen on ho pije graet ur veaj mat hep trubuilhoù hag ho pije kavet ho mamm hag o familh yac’h mat. Gwelet a ran ho po tro d’ober ho deverioù relijiel en ho pro ha krediñ a ran e tiwalloc’h da nonpas ofañsiñ Doue.\n9 L’Union Maritime et agricole, 7 avril, 1918 & Kroaz ar Vretoned N°267, 14 a viz Ebrel 1918\n10 Lizher Jakez Kerrien da Y. Drezen d’an 21 a viz Gouere 1921.\n11 Lizher Jakez Kerrien da Y. Drezen d’an 21 a viz Du 1921\n12 Lizher Olier Mordrel da Youenn Drezen, 14 a viz Ebrel 1924.\n13 Lizher O. Mordrel da Youenn Drezen, 8 a viz Kerdu 1924.\n14 Hawthorne (Nathaniel), The great Carbuncle, 1835.\n15 Lizher Bernard Kergoat da Youenn Drezen,, 29 a viz Gwengolo, 1929.


Goude diskar an Trede Reich e 1945 e voe rannet Alamagn e div lodenn : aloubet gant ar Sovieded e voe lodenn ar reter, hag anvet e voe Republik Demokratel Alaman (DDR). Tu ar c’hornôg e voe aloubet gant ar Saozon, an Amerikaned hag ar C’hallaoued. Al lodenn-se a zeuas da vezañ Republik Kevreadel Alamagn (BDR). Anvioù kodet a voe roet d’al lec’hioù tremen (checkpoint e saozneg) bet aozet etre takad ar reter ha re ar c’hornôg :\nAlpha : etre BDR ha DDR, e Helmstedt\nBravo : etre DDR ha Berlin, e Dreilinden\nCharlie : etre Berlin ar c’hornôg ha Berlin ar reter.\nTankoù amerikan ha re soviedel tal-ouzh-tal e Checkpoint Charlie e 1961\nCheckpoint Charlie e 2004\nMiret int bet a-hed ar brezel yen, ha betek diskar Moger Berlin e 1989 (adunvanet eo bet Alamagn e 1990). Checkpoint Charlie a oa e Friedrichstraße, war an harz etre Mitte (takad soviedel) ha Kreuzberg (takad amerikan). Implijet e oa evit leuskel tremen an estrañjourien hag implijidi an c’hannatioù. Meneget eo Checkpoint Charlie e romantoù polis evel re John le Carré. Hiziv an deiz eo unan eus lec’hioù Berlin gweladennet ar muiañ gant an douristed.\nhttp://www.e-cityvisit.com/berlin/checkpointcharlie/index.html Troiad amwir e Checkpoint Charlie\nhttp://www.mauermuseum.de/ Mirdi haus am Checkpoint Charlie\nAdtapet diwar « https://br.wikipedia.org/w/index.php?title=Checkpoint_Charlie&oldid=1731049 »\nDernière modification le 20 Kzu 2016, à 07:56\nKemmoù diwezhañ degaset d'ar bajenn-mañ d'an 20 Kzu 2016, da 07:56.